Оҳангарондаги маиший чиқиндилар полигони тўлиб қолди — президент – Газета.uz\nОҳангарондаги маиший чиқиндилар полигони тўлиб қолди — президент\nПрезидент Оҳангарон туманидаги маиший чиқиндилар полигони тўлиб қолганини маълум қилди. Ушбу полигонни ёпиш ва янгисини қуриш керак, деди Шавкат Мирзиёев.\n3 июн 2019, 14:59 Сиёсат\nТошкент вилоятининг Оҳангарон туманида жойлашган Тошкентдаги маиший чиқиндилар ташланадиган полигон 98 фоизга тўлди, дея хабар қилди Ўзбекистон президенти Шавкат Мирзиёев Нурафшонда ҳокимлар ва ҳудуд секторлари раҳбарлари иштирокидаги йиғилишда.\nДавлат раҳбарининг сўзларига кўра, ушбу полигонни ёпиш ва янгисини қуриш керак. «Бу экология тозалиги, аҳоли саломатлиги учун муҳим масала», — деди давлат раҳбари.\nПрезидент Тошкент вилоятидаги ижтимоий ва коммунал соҳаларга оид масалаларга ҳам эътибор қаратди.\n«Вилоятда аҳолининг 64 фоизи марказлашган ичимлик суви билан таъминлангани жиддий муаммо. Амалда бу кўрсаткич 40−50 фоиз даражасида. Бўка, Қуйичирчиқ, Ўртачирчиқ, Юқоричирчиқ туманлари ва Нурафшон шаҳрида 30 фоизга ҳам бормайди. Сизлар кабинетда қандай ўтирасизлар?» — деди Шавкат Мирзиёев.\nЎрта таълим ва соғлиқни сақлаш тизимларидаги муаммолар, шунингдек ички йўллар билан боғлиқ муаммоларни тезда бартараф этиш бўйича топшириқлар берилди, дейилади президент матбуот хизмати хабарида.\nАввалроқ Шавкат Мирзиёев Тошкент вилоятидаги иқтисодий аҳволнинг қониқарсиз эканини танқид остига олиб, одамлар қуруқ гапларга ишонмаслигини таъкидлаб ўтган эди. Йиғилишда Қуйичирчиқ тумани ҳокими вазифасидан озод қилинди.\n9 июн 2019, 01:38\nАссаломуалейкум, матбуотда Тошкент шахрида чиқиндиларни қайта ишлаш заводи ишлаяпди деб хабар берилган эди. Нега энди чиқинди хона тўлиб қоляпди деб ёзяпдилар. Матбуотда чиқиндиларни қайта ишлаш заводлари фойда кўряпдилар деб ёзяпдилар. Бизнинг рахбарларимиз нахотки шунчалик бетаъмиз бўлсалар, қанча қанча уйларни инвенцича олиб қуряпдилар, нахотки шу чиқиндиларни қайта ишлаш заводини шундай йўл билан қуриб ишга туширишни иложи бўлмаса. Бу ахир давлатмизга даромат келтирар эканку?


ИнтерФУТБОЛ :: Рустам Забиров: «Янги юлдузларни тайёрламасак, улар каердан пайдо бўлади»\nРустам Забиров: «Янги юлдузларни тайёрламасак, улар каердан пайдо бўлади»\nЎрта ва катта ёшдаги аксарият ишқибозлар Душанбенинг «Помир» ва Наманганнинг «Навбаҳор» клублари собиқ ҳужумчиси Рустам Забировни яхши танишади. У Собиқ иттифоқ, Ўзбекистон ва Россиянинг бошқа жамоаларида ҳам ўйнаган, узоқ хорижда тўп сурган. Айни пайт «Бунёдкор» академияси мураббийларидан бири сифатида ёш авлод вакилларини тарбияламоқда, қуйидаги суҳбатда сўз борадиган муаммони ҳал қилишга интилмоқда. Ушбу мақолани савол-жавоб тарзида эмас, балки Рустам Зоировичнинг катта монологи сифатида кўрсатмоқчиман. Қуйида ўқувчининг ўзи нега бундай қилганимни тушуниб олади.\n- Фақат мавзу ва битта саволни ўртага ташлайман. Биздаги болалар-ўсмирлар футболида қандай муаммо бор? У катталар футболи, жумладан, Ўзбекистон миллий термасига кадрлар етказиб беришдаги танқисликка қандай таъсир ўтказмоқда?\n- Мамлакатдаги аксарият мураббийлар орасида ўз тажрибамга таянган ҳолда солиштиришларни амалга ошириш мен учун нисбатан осонроқ. Осиё ва Европанинг кўплаб мамлакатларида бўлдим, у ердаги чемпионатларда тўп сурдим ва болалар ва ўсмирлар билан ишлаш учун яратилган шароитлардаги фарқни кўра оламан. Бизнинг болалар-ўсмирлар футболида кузатилаётган тартибсизлик ҳамон ҳайрон қолдирмоқда. Шундай пайтда турли даражадаги мутасаддилар, мухлислардан тушадиган савол кишини ажаблантиради: «Янги Қосимов, Жепаров, Ан ва Фёдоровлар қани?» Мен ҳам мантиқан жавоб қайтараман: «Биз уларни тайёрламас эканмиз, бошқа қаердан пайдо бўлишади?». Муаммонинг асл сабаблари менга аён.\nБиринчи пайқаганим - кадрлар тайёрлаш дастурининг сустлиги. Биз болалар билан машғулотлар ўтказамиз, аммо бунинг учун қанча вақт ажратилмоқда? Энг яхши ҳолатда, ҳафтада 6 марта, ҳар бири 1,5-2 соатдан. Масалан, бизнинг академияда шундай. Бу ҳам жуда оз!\n1,5 соат ичида болага нима бериш мумкин? Чиндан ҳам вақт жуда кам. Кўплаб зарур жиҳатларни қамраб олиш мақсадида зарур дастурларни четга суриш, ўйиннинг муҳим элементларини ўрганиш учун вақтни қисқартиришга тўғри келади. Чунки буларнинг барига улгуриш қийин. Шу каби нохуш ҳолат энг яхши мактабларда кузатилмоқда.\nМана, мен Нидерландиянинг ПСВ клубида амалиёт ўтаганман. Академия директоридан академик гуруҳларнинг шуғулланиши учун қанча вақт ажратилишини сўраганман. Унинг айтишича, болалар тонгда уйғонгач битта машғулот ўтайди, у узоқ вақт чўзилмайди, лекин интенсивлик маромида бўлади. Соат 11:00да мактабдаги ўқиш бошланади, дарслардан сўнг навбатдаги, кундузги машғулотлар ўтказилади. Буниси энди вақти ва юкламалари бўйича анча кучлироқ бўлади.\nОқшомга белгиланган машғулотлар ҳам шундай тўлақонли тарзда ўтади. Натижадан кўриш мумкинки, тарбияланувчилар суткада 4 соатга яқин ёки ундан ҳам кўпроқ вақт мобайнида футбол билан банд бўлишади. Мураббийлар уларга керакли пайтда муайян дастурларни ўргатишга, зарур элементларни керакли пропорциялларда умумлаштиришга, ёшларни режалаштирилган даражага олиб чиқишга улгуришади. Бизда-чи, 1,5 соатда нима ўргатиш мумкин?.. Бу ахир ўз-ўзини алдаш-ку, айниқса, ҳафтасига атиги 3-4та машғулот ўтказилаётганини инобатга олсак.\nОта-оналарга нега фарзандларини уйда назорат қила олмаётганликлари борасида савол бераман. Зарур дастурларни ёзиб, уларга тақдим этаман. «Машғулотлардан бўш пайти, уйда ўтирганда, унга кўз-қулоқ бўлинг», дейман. Биласизми, улар қандай жавоб қайтаришади?! «Ахир биз уни тонгда уйғотишни ҳам уддалай олмаймиз. Ўрнидан туриши ҳамоно компьютер ёки телефонга ёпишади, уззукун Интернет билан банд бўлади... Сиз талабчан мураббийсиз, шундай экан, уни яхши футболчи қилиб тарбиялаш ўзингизга боғлиқ!..»\nМазкур ҳолатда улар бир жиҳатни ё унутишади ёки тушунишни хоҳлашмайди, мураббий - чўпон эмас, агар бола ўзи хоҳламаса, ҳеч қайси мураббий унга ҳеч нарса ўргатолмайди. Сеҳргарлар эса футболда ҳам, ҳаётда ҳам йўқ.\nҲаммага тушунарли бўлиши учун яна қандай абсурд ҳолат рўй бериши мумкин: бизнинг болалар футболи жарлик ёқасида! Пасайиш анчадан буён давом этмоқда, халқаро даражадаги мусобақалардаги ғалабалар якунланди. Ўша авлод вакиллари ўрнини тўлдирадиганлар эса йўқ. Ғолиб футболчилар бошқа устозлар, эски чемпионатимизда тўп сурган мураббийлар қўл остида шуғулланишган. У мураббийлар ўзлари қандай шароитда улғайган бўлсалар, шогирдларини ҳам шу тариқа ёки шунга ўхшаш шароитда тарбиялашган. Бугунги кундаги аксарият ёш мураббийларнинг қарашлари бошқача, кўп ҳолларда уларнинг касбий билимларида нуқсонлар кўзга ташланади.\nМен Душанбедаги спорт интернатида ўқиганман. Тонгда енгил нонуштадан сўнг енгил машғулот ўтказиларди. Кейин эса вақтимиз ўқиш билан ўтарди - уч соат дарсда қатнашардик. Сўнгра кундузги кундузги машғулот ва тушлик. Тамаддидан кейин яна бир-икки соат дарс ўтиб, оқшомга яқин учинчи машғулотни бошлардик. Биз шундай ишлаганмиз. Замонавий Ғарб мактаблари билан солиштириб кўринг: уларда ҳам шундай. У пайтлари бизнинг футбол УЕФАда энг юқори даражалилар сафида эди. Бугун эса ФИФАдаги рейтингимиз 80-ўриндан юқорироқ бўлгани учун қувоняпмиз...\nМутлақо бошқа нарсалар урфга кирмоқда, дейлик, Роналдунинг зарбалари ва шунга ўхшаш жиҳатлар. Йигитлар у каби тепишга интилишмоқда, аммо тушунишмаяптики, Роналду шуғулланиш учун кунига 1,5-2 соат меҳнат қилиш билан чекланмайди, 4-5 марта зарба йўллаш унинг учун оз, умумий ҳисобда бир йилда жуда кўп вақтини сарфлайди. У ҳақиқий меҳнаткаш, уринишлар эвазига шундай даражага чиққан. Бизникилар-чи? Уларга Интернет қизиқроқ! Ахир йигитларнинг бу ҳолга тушишларига мураббий сабабчи эмас-ку. Ота-оналари эса бошқача фикрдалар: фарзандларини мен ўзгартиришим, турли имо-ишоралар ва қаттиққўллик билан улардан футболчи яратишим керак экан.\nСўнгги йиллардаги ўйинчилар орасида фақатгина Шомуродов кучли чемпионатга мослашишни уддалади, холос. Бу ҳолат аҳолиси 30 миллиондан ортиқ бўлган мамлакатда кузатилмоқда!\nЯқинда Бельгияда футболни ислоҳ қилишди ва орадан 10 йил ўтиб улар ҳозиргидек қудратли термага эга бўлишди. Эндиликда бутун бошли Бельгия футболи рейтингнинг энг юқориларида юрибди, улар шунга ҳақлилар. Айни ҳолат XXI аср бошларида Германияда ҳам кузатилди, бир неча йилдан сўнг немислардаги ўсишни кўрдик: ЖЧ-2010да «бронза», ЖЧ-2014даги «олтин». Айнан ўша - 7-10 ёшида янги дастурга асосан Германия академияларига келган Мюллер, Гётце, Хуммельслар чемпион бўлишди. Мамлакат мураббийларга ҳам вақт берди, ҳеч ким дарҳол натижаларга эришишни мажбурий қилиб қўймади. Бунинг учун тегишлича муддат керак эди, у берилди. Натижада - кўрсаткичлар анча яхшиланди.\nФутболимиз тепасида турганлар ҳозирданоқ болалар футболидаги таълим тизимига ўзгартиришлари киритишлари лозим. Акс ҳолда, биз машғулотлардаги озгина вақт билан чекланаверамиз, дастурни чала тушунтириш орқали якунда ҳеч нарсага эришмаймиз. Академия ва кучли мактаблар директорлари буни яхши тушунишади, аммо таълим тизимини ўзгартириш уларнинг ваколатларига кирмайди. Маҳаллий таълим бошқармаларига таъсир кўрсатиш, футбол бўйича махсус синфларни жорий қилиш фақат энг юқоридаги раҳбарларга боғлиқ.\nМураббий кадрларни танлаб олиш, ўз навбатида, селекция ишлари тизимини тўғрилаш даркор. Болалар билан ишлашни уларнинг «олтин даври» - 6дан максимум 10-12 ёшгача бўлган пайтида кучайтириш керак. Шундагина камчликларни бартараф этишимиз мумкин. Агар бу чоралар қўлланса, мен қатори бошқа ҳамкасбларимнинг ҳам иши енгиллашади: ярим аъзоси фақат бир оёғидан фойдаланадиган, муҳим техник элементлардан бехабар ўйинчилардан иборат гуруҳлардан азият чекмаймиз, уларга буни аввалдан ўргатишмаганидан нолимаймиз. Бу футболчиларнинг болалик пайтидаги мураббийлари шундай «ишлашган».\nМана, мавжуд муаммоларнинг икки хилини сизга кўрсатиб ўтдим. Энди уларга қисқача тасниф берсам.\n1. Болалик давридаги таълим дастурининг мукаммал эмаслиги.\nБу камчиликни бутун футбол тизимига таъсир ўтказиш, уни ўзгартириш орқали йўқотиш мумкин. Мазкур ҳолатда умумий таълимни ҳам қўшамиз. Шундагина футболда мувофиқлик таъминланади, шахснинг ривожланиш жараёни яхлитланади.\n2. Мураббийларнинг суст таълим олиши.\nАфсуски, замонамиз ёшлари мураббийлик ва устозликнинг масъулиятли тўлиқ ҳис этолмаяптилар. Мазкур муаммони юқоридан бўладиган талабларни кучайтириш, аттестация жараёнида баҳолаш даражасини ошириш орқали бартараф этса бўлади. Хоҳлашмаяптими, мажбурлаш зарур. Ёки мураббийликни йиғиштиришсин, ҳақиқий футболчи эмас, ярим тайёр, кераксиз ўйинчиларни тайёрлашларидан маъни йўқ...\nГапларимни сабр билан тинглаганингиз учун раҳмат, ичимдагини кимгадир тўкиб-солишни хоҳлагандим, билсангиз...\nРустам Забиров фикрларининг иккинчи қисми, яъни мураббийлик таълими ҳақидаги хулосаларим билан ўртоқлашсам. Ҳурматли назоратчилар, нега бундай «мураббий»ларни аттестациядан ўтказяпсиз?\nУшбу савол ЎФА раҳбарларига ҳам тааллуқли. Бу соҳада фақат болаларни яхши кўрадиган, сабрли, кичкинтойларнинг шўхликларини кўтарадиганлар ишлаши керак. Бундайларни аниқлаш қийин: пешонасига ёзиб қўйилмаган. Шундай экан, тайёрлов курсларига ҳамма хоҳловчиларни қабул қилмаслик, танлов ўтказиш, мураббийларга ҳақиқий аттестациядан ўтишганидан кейингина ишлашга рухсат бериш мақсадга мувофиқ. Истисно қўллаш ҳам мумкин: масалан, тегишли лицензияга эга бўлмагани ҳолда, ҳудудларда бир неча йиллардан буён ёш авлод тарбиясига муносиб улуш қўшаётганлар бор.\nБундай мутахассисларни жисмоний тарбия таълими бўйича махсус ҳужжатсиз ҳам қабул қилиш керак, биргина шарт билан - кейинчалик ўз йўналишларида таҳсил олишади. Лицензия исталган пайтда «куйиб» қолиши мумкин - муддати ўтиши ёки бошқа сабаблар туфайли, буни кўпчилик билади. Аммо «D» ёки «C» дастури бўйича ўқишга ҳужжат топшираётган пайтда, номзоднинг ҳеч бўлмаганда ўрта техник маълумоти бўлиши шарт. Мактабда қониқарсиз баҳога ўқиганларга ўрин йўқ.\nЎша мураббий кейинчалик иш билан ўқишни умумлаштирса бўлаверади: яхшиямки, ОТМларда сиртқи бўлимлар тикланди, бу эса ўз касби бўйича меҳнат қилаётганлар, кундузи ўқишга улгура олмайдиганлар учун айни муддао. Танлов жараёнида хатолар кузатилиши турган гап, улар ҳамиша бўлади. Бироқ талабларни ошириш ва болалар мураббийлари тайёрлашни назоратга олиш орқали футболдаги ортиқча одамлар фоизини сезиларли камайтиришга эришамиз. Бундайлар бугун бизда бисёр.\nЎФА, Спорт вазирлиги! Шуни айтмоқчиманки, уқувсизлар, фирибгарлар ва текинхўрларни топишда сизларга ёрдам беришга ҳамиша тайёрман, мени яхши биласиз.


Сиз ҳам пайқадингизми? МЮ футболчиси рақамида ПСЖ логотипи бўлган футболкада майдонга тушди / CHAMPIONAT.asia\n03:00Ла Лига. Яна пенальти, энди Бензема ва "Реал" навбатдаги 3 очкони қўлга киритди 16 02:45Ла Лига. "Реал Мадрид" - "Алавес" 2:0 (Матнли трансляция) 66 00:54Ла Лига. “Реал Сосьедад” мағлубиятдан қочиб қутулолмади 1 00:18“Реал” - “Алавес”: таркиблар маълум 8 00:13“Барса” Лаутаро билан келишиб олди, аммо... 5 23:34Расман: Марсело жароҳат олди ва 2-3 ҳафтани ўтказиб юборади 3 22:49«Манчестер Сити» Чемпионлар лигасидан четлатилмаслиги мумкин 26 21:52"Ювентус" Игуаинни италиялик футболчи билан алмаштиради 12 21:25Златан ўзи ҳақида: "Ибра ҳамон футболда энг яхшиси. У Европа Лигасида ўйнамайди" 17 21:14Ван Бронкхорст: "Барселона"ни Мессисиз тасаввур қилолмайман" 15 21:10"Реал Мадрид"нинг навбатдаги финали ҳақида 18 21:00Гвардиола: "ЕЧЛ қироллари бизни нокаут қилиши мумкин" 37 20:45Балотеллини ортиқча вазн муаммоси қийнаяпти 3 20:22"Барселона" умидли ҳужумчи билан шартнома имзолади 7 20:05Бундеслига. Янги мавсум қачон бошланиши маълум бўлди 0\nСиз ҳам пайқадингизми? МЮ футболчиси рақамида ПСЖ логотипи бўлган футболкада майдонга тушди\n09 мар 2019 11:24\nТеглар : Чемпионлар лигаси Манчестер Юнайтед ПСЖМэйсон Гринвуд\nПСЖ ҳамда "Манчестер Юнайтед" ўртасидаги Чемпионлар лигаси 1/8 финал жавоб ўйинида 17 ёшли Мэйсон Гринвуд "қизил иблислар" сафида дебют учрашувини ўтказди.\nУшбу йигитча Жерар Пике рекордини янгилаб, "Юнайтед"нинг Чемпионлар лигасидаги энг ёш футболчисига айланди.\nГринвуд майдонда бор-йўғи 10 дақиқа (қўшиб берилган вақт билан) бўлди, бироқ тезда шов-шув кўтаришга эришди. Ярим ҳимоячи кийган футболканинг рақамида ПСЖ логотипи бор эди! Аниқроғи, 54-рақам ичида.\nБу хато ёки рақиб устидан кулиш эмас, шунчаки МЮда кийимлар билан шуғулланадиган инсоннинг қарори. Парижга учишдан олдин жамоадаги жароҳатланганлар футболчилар сони 10 кишига етди, шу сабабли Сульшер қайдномага Гринвуд, Жеймс Гарнер (17 ёш), Таит Чонг (19 ёш) ва Эйнжел Гомесни (18) киритди.\nМЮнинг қайдномаси жамоа Парижга учиб кетаётганда, сешанба куни эълон қилинди. Формаларга жавоб берувч кишига дебютантларга либос тайёрлаш учун вақт етмади, Франция пойтахтига учиб боргандан сўнг футболкаларга баъзи деталлар етишмаётганди. Ўша инсон ПСЖдаги ҳамкасбларидан Гринвуд учун 5 ва 4 рақамларини сўради. Парижликларнинг логотипини аниқлаш қийин бўлиши учун у бироз бўялган, аммо ажралиб турибди.\nЧонг ёки Гомеснинг футболкаларида ПСЖ логотипи бор ёки йўқлиги маълум эмас (сураткашлар уларни расмга олишмаган), аммо Смоллинг формасида ҳаммаси тўғри эди.\nМэйсон Гринвуд дебют учрашувидаги формани сақлаб қўяди. Энди бу либос икки баравар ўзгача.\n«Манчестер Сити» Чемпионлар лигасидан четлатилмаслиги мумкин 26\nБутрагеньо: "Ман Сити"ни мағлуб қилиш қийин бўлади" 14\nЕвропа Лигаси. Чорак финалга қуръа ташланди 13


ТЕКИННИНГ ҚАДРИ БЎЛМАС... » Иштихон овози газетаси\nТЕКИННИНГ ҚАДРИ БЎЛМАС...\nЯқинда “Иштихон овози” газетасининг телеграм ботига айни вақтда Иштихон шаҳрида яшаётган Г.Абдуҳалиловадан шикоят келиб тушди.\nМасала шундай. У туман марказидаги Жўра Маҳмудов МФЙда 5 йилдан буён ижарада туриши, бир нафар 15 ёшли ўғли билан яшашини маълум қилган. Шикоятда карантин сабабли ижара пулини тўлай олмаётгани ва пул тўламаса уй соҳиби чиқариб юборишини, унга ҳеч қандай ёрдам бўлмаётганлигини баён этган. Кам таъминланган оилалар учун қурилаётган уйларга 4-5 йилдан буён ариза бериши ва ҳеч қандай натижа йўқлигини, жуда оғир аҳволда эканлигини ачинарли ҳолда таъкидланган.\nДилимизда ачиниш кечди ва кўрсатилган манзилга шошилдик.\nБиз муаммони Жўра Маҳмудов МФЙ мутахассиси иштирокида ўргандик. Суриштирув жараёнида у ишга жалб этилгани ва айни дамда 700 000 сўм ойлик маош олиши маълум бўлди. Ижара ҳақи эса 250 000 сўм. Бундан ташқари Г.Абдуҳалилова ҳафтада икки кун “Деҳқон бозори”да дон тижорати билан машғуллиги аниқланди. Ажабланарлиси, суриштирув жараёнида у айни дамда ижарада яшаб турган МФЙ дан ҳам, туғилиб ўсган қишлоғидан (Қорачада доимий рўйхатда туради) ҳам моддий ёрдам, озиқ-овқат маҳсулотлари олиб туришига ойдинлик киритилди. Соғлом ва бақувват бўлган бу аёл “Даромадингиз ўзингиз ва ўғлингизга етар экан, нега шикоят қилдингиз?” деган саволимизга\n- Мен каби “ёлғиз оналарга” бошқа МФЙларда сигир, газ печи ва бошқа нарсалар берилаётганини эшитиб турибман. Майли, шу нарсаларнинг пулини беришса ҳам розиман! – дея жавоб берди.\nҲа, тан-жони соғ, ёнида кун сайин камолга ётаётган ўғилли онанинг гапини қаранг! Шундай вазиятда давлат идораларига шикоятлар ёзиб, ёрдам беришларини талаб қилаётганларга шукроналикни эслатиш жоиздир. Ўзи текинхўрликка ўргангани майли, тарбиялаётган фарзанди ҳам келажакда оиладаги носоғлом муҳитга ўрганиб қолмайдимикин?\nУй масаласида ҳам унга жавоб тайин. Орамизда ҳеч иш қўлидан келмаса-да тилидан шукроналик тушмайдиган, ногиронлиги бўлган, серфарзанд,эҳтиёжманд, ўзгалар ёрдамига муҳтож оилалар бор.Уларга эътибор, ғамхўрлик кўрсатиш бугун юртимизда энг асосий мақсадга айлангандир.\nКўнглимиздан шундай савол кечди. Ойлик маош олаётган, тадбиркорлиги бўлган, ёрдам билан таъминланган шикоятчига бундан ортиқ яна қандай ёрдам кўрсатиш мумкин?


Жарқўрғонлик аёл чақалоғини 7,5 млн сўмга сотмоқчи бўлди\n16:39 / 05.11.2018\nНаргиза (исм-фамилиялар ўзгартирилган) Баҳодир билан тасодифан танишиб қолади. Бу танишув уларни аста-секин бир-бирига яқинлаштиради. Орадан икки ой ўтгач, Наргиза ўзининг ҳомиладор бўлиб қолганини сезиб қолди. Баҳодир эса, аввалига тез орада уйланишга уни ишонтириб, қоп-қоп ваъдалар беради, аммо Наргизанинг ой-куни яқинлашгач, қорасини ҳам кўрсатмай қўяди.\nАросатда қолган қиз яқинлари ва маҳалла-кўй олдида иснодга қолишдан қўрқиб, қандай бўлмасин, туғилажак фарзандини йўқотиш пайида бўлади. Бу ҳақда яқин танишларидан бири Гулмирага айтади. Ўз навбатида, Гулмира бола туғилгач, уни сотишни, бунинг эвазига иккаласи ҳам мўмайгина даромадга эга бўлишини айтади.\nШундан сўнг Гулмира тез орада чақалоққа харидор ҳам топади. Гулмира яқин қариндошларидан бири бўлган Лола исмли жувонга чақалоқ туғилгач, уни 7 миллион 500 минг сўмга сотишга ўзаро келишади.\nНаргиза фарзандини ўзининг фамилиясига расмийлаштириб, туғруқхонадан чиққач, олдиндан келишилган жой — Жарқўрғон туманидаги ошхоналардан бирида "махсус харидор" Л. Шерматовага қизалоқни 7 миллион 500 минг сўмга сотиб, унга нисбатан ҳеч қандай даъвоси йўқ эканлиги ҳақида тилхат ёзиб бераётган пайтда ҳуқуқни муҳофаза қилувчи идора ходимлари томонидан жиноят устида қўлга олинди.\nСуд ушбу жиноят ишини батафсил ўрганиб чиқди ва Н. Боймуродованинг жиноий қилмишларини муҳокама этиб, унинг ёши ва шахсини, жиноят содир этгандан кейинги ҳулқини, аёллигини, содир этган ҳаракатларининг оқибатини тўлиқ англаб етганлиги ҳақидаги баёнотларини, оилавий ва моддий шароитини ҳамда ишдан бошқа ҳолатларни эътиборга олиб, тайинланган жазони ўтамасдан туриб ҳам, унинг хулқини назорат қилиш мумкин, деган хулосага келди.\nУнга нисбатан Жиноят кодексининг 72-моддасини қўллаб, тайинланган озодликдан маҳрум этиш жазосини шартли деб ҳисоблаган ҳолда икки йил синов муддати белгиланди.\nжиноят ишлари бўйича Қумқўрғон тумани судининг раиси.\nНаманганда она чақалоғини 1,9 миллион сўмга сотиб юборди


КИТОБ ЎҚИШГА ЧОРЛОВ » MUZAFFAR.UZ\nКИТОБ ЎҚИШГА ЧОРЛОВ\nКитоб - ақл қаймоғи. Аммо буни тушунган тушунади. Бунинг учун идрок элагида эланган китобларни излаб топиш, уни ўқиш учун қизиқтириб намойиш этиш керак. Пойтахтимиздаги Киночилар уйида қўйилган янги спектакл менимча китобхонликка даъват бўлди. Киночилар уйида янги спектакл?!..- деб ҳайрон бўлаётгандирсиз? Ҳа, актёр Фарҳод Худойбердиевнинг айтишича бу ижод уйи раҳбарлари мўъжазгина хоналарини зерикиб қолманглар, янги кинода рол ўйнайман деб юриб. Майли, ниятингизни амалга ошириб, бемалол маҳорат мактабингизни очаверинг. Ижод маҳсулларингиз томошабинларга маънавият улашса бўлди, -дейишибди.\nҚаранг, мен ҳеч қачон театрда рол ўйнамаганман. Бу ерда эса «Тўмарис» спектаклида Феничо ва бу асарда эса иши юришиб, омади чопмаган шоир образини яратдим, -дейди Фарҳод. Шу кунларда ёзувчи Шаҳодат Исахонованинг «Бибихоним» асарини сахналаштиряпмиз...\n-Машқимизни кичик даврада кўрикдан ўтказмоқчи эдик, аммо кўпчилик йиғилибди. Беҳад ҳурсандман, -деди томоша бошланишидан олдин режиссёр Сайфиддин Мелиев.\n- Асосан кўнгилли киноактёрлардан бир жамоа тузиб, маҳоратимизни чархлаш ниятида эдик. Қаранг, ниятимиз эзгу экан, жамоамиз ҳам, томошабинларимиз ҳам кўпайиб боряпти...\nКўнгилларга театрга бориш, кино кўриш, концерт залларига йўл олиш сиғяптими, демак, оламимизда ҳотиржамлик!\nКеча оқшом Киночилар уйига мен ҳам бориб, қалбимни ёғдуларга қориб қайтдим.\nБугун эса Тениси Уильямис ким, у яна қандай асарлар ёзган?- деб интернету яқин дўстларимни йўқлашга тушдим. Зора улардан унинг китобларини топсаму, Абдумажид ва Абдубосит набираларим қўлига тутқазсам!\nЧунки бешинчи ва еттинчи синфда ўқийдиган набираларимни ҳам бу «қўлбола» театрга олиб боргандим-да! «Пушти зал» деб номланган шинамгина томошахона кино тасмалари, касета ленталари билан ўзгача безатилиб, мўъжизавий ялтиллаб турарди.\nКираверишданоқ эски замон киборлари оламини ҳис қиласиз. Сочилган пушти қоғозлар, алмисоқдан қолган стол - стуллар, «шохона» либослар...\nҲаммадан ҳам, бир соатлар чамаси давом этган «Бир кунлик бахт»/асл исми «Шиша қафас»/ спектакли актёрлар маҳорати, жасорати, эслаш қобилияти... ҳаммасини намоён этди. Набираларим шундай ёнгинасида нафаслари сезилиб, кўзлари ёниб, бирор сўзидан тутилмай, бир-бирига туртиниб-суртинмай ролга кирганларни мўъжизавий қабул қилганидан, стулни жуфтлаб қўйиб, актёрлардек устида рақс тушиш, унинг устидан умбалоқ ошиб сакраб югуриш «машқи»ни уйда бошлаб юборишди.\n-Бувижон, суфлёр йўқ экан-ку, бувам артистлар ҳамма гапни ёдлаб ололмайди. Унга шивирлаб айтиб турадилар, - деганди деб мендан сўраб ҳам қўйишади.\n-Ҳа, ишлайман, иқтидоримни пешлайман, - деганлар жам бўлибди бу ижодхонада, - деб жавоб бераман ўйланиб мен...\n- Бепул кирдик-а?\nЯна ҳайрон бўлади каттаси.\n-Ҳа, бепул. Улар изланяпти, китоб ўқишга даъват қилишяпти. Китоб ичидан топганларини шунақа жонлантириб беришяпти.\n-Китобда улар айтган қўшиқлар ҳам ёзилганми? Жуда чиройли айтишди. Менинг ҳам гитара чалиб шундай қўшиқ айтгим келяпти...\nҲа, мен айнан шу саволга жавоб топиш учун ҳам ўша ёзувчининг айнан шу хикоясини излашга тушдим. Ҳали олдинда гитара масаласи ҳам турибди...\nФарҳод Худайбердиев, Илмира Раҳимжонова, Изроҳат Муродоваю Эркинжон Бозоровларга катта раҳмат! Овозингиз, созингиз асло сўнмасин. Қўша-қўша олқишу унвонларни етаклаб келар хайрингизни Аллоҳ берсин!\nЧоп этилган: 6-04-2017, 07:59\nЧоп этилган: 26-12-2017, 22:52


Хорижда таҳсил олиш бўйича қозоғистонликлар етакчилик қилмоқда TASHKENT. Kazinform – Ўзбекистон Давлат статистика қўмитаси маълумотларига кўра, 2021/22-ўқув йили бошига республикада жами олий таълим ташкилотлари сони 154 тани ташкил этиб, уларда 808,4 минг нафар талаба таҳсил олмоқда. Бу ҳақда Kazinform қўмитанинг Telegram-каналига таяниб хабар беради.\nЮлдузли кеча: Соатига 120 та метеорни кўриш мумкин MOSKVA. ТАСС - Kazinform – Юлдузлар орбитасида ҳаракатланадиган тунда ер юзи аҳолиси соатига 120 тагача метеорни кўришлари мумкин, деб хабар беради Kazinform ТАССга асосланиб.


Home icon Бош саҳифа»Кутубхона»Антология»Миртемир (1910-1972)\nЎзбекистон халқ шоири Миртемир Турсун ўғли 1910 йили Қозоғистон республикаси, Туркистон шаҳрининг Иқон қишлоғида туғилди. У ибтидоий эски мактабни битиргач, 1921-1923 йилларда Тошкентдаги «Алмаий» номли болалар намуна иш мактабида тарбияланади.\nМиртемир 1925 йили ўзбек Эрлар билим юртига ўқишга кириб, уни 1929 йилда тамомлаб, Ўзбекистон Давлат педагогика академиясида ўқийди. Айни ватстда у Ўзбекистон Марказий Ижроия қўмитасининг раиси ЙЎлдош Охунбобоевнинг шахсий котиби бўлиб ишлайди.\nМиртемир Самарқандда Ҳамид Олимжон, Уйғун ва бошқа шоирлар билан яқиндан танишади. Шоир А. Безименский, М. Светлов каби рус шоирларининг шеърларини она тилига таржима қилади. Миртемир оз муддат олий мактабларда ҳам дарс беради, муҳарририятларда ходим, театрларда адабий эмакдош, Ёзувчилар уюшмасида маслаҳатчи, нашриётларда муҳаррир бўлиб ишлади.\nУнинг биринчи шеъри 1926 йилда «Танбурим овози» номи билан «Ёш ленинчи» рўзномасида босилади. Шоирнинг «Шуълалар қўйнида» номли биринчи китоби эса 1928 йилда чоп этилган. Унда Ватан мадҳи, меҳнат гашти ва ёш замондошларнинг маънавий дунёси асосий мавзу сифатида тараннум этилади.\nШоир халқ поезиясидан илҳомланиб, «Дилкушо», «Сув қизи», «Ойсанамнинг тўйида», «Владимир Илич Ленин» каби достонларни яратди. Бу асарлар 30-йилларнинг иккинчи ярмидаги ўзбек лирикасининг ривожланишига муҳим ҳисса бўлиб қўшилди.\nУнинг Улуғ Ватан уруши йилларида яратилган «Вабо», «Ўч», «Бу—менинг Ватаним», «Она шаҳар», «Денгиз бўйида», «Мард йигит ёринг бўлай», «Пилла», «Кўзларим йўлингда» каби шеърларида душманга нафрат ҳислари жанговар руҳда ифодаланган.\nМиртемирнинг таржимонлик санъати ҳам таҳсинга лойиқдир. У А.С.Пушкин шеърларини, Н.А.Некрасовнинг «Русияда ким яшайди», Ш. Руставелининг «ЙЎлбарс терисини ёпинган паҳлавон», Бердақ асарлари ва қирғиз халқ эпоси «Манас»ни ҳам таржима қилган.\nМиртемирнинг “Қорақалпоқ дафтари” туркуми ўзбек поезиясининг 60-йиллардаги ютуқларидандир. Шоирнинг «Сурат» поемаси шўро даври ўзбек поемачилигжнжнг энг нодир намуналарждан биридир. «Мен сени...», «Чағалай», «Қирғизистон», «Маҳтумқули тўйида», «Онагинам», «Қозоғим», «Қайдадир булоқ» кабж шеърларж халқлар дўстлигини куйловчи энг яхши асарлардандир. 1979 йилда Мжртемирга «Тоғдай таянчжм» шеърий тўплами учун Ҳамза номидаги Республика Давлат мукофоти берилган. У 1972 йилда вафот этган.


Ўзбекистон ОТЖ Осиё чемпионати чорак финалида БААга қарши ўйнайди - zarnews.uz\nЎзбекистон ОТЖ Осиё чемпионати чорак финалида БААга қарши ўйнайди\nТаиланд яшил майдонларида 23 ёшгача бўлган футболчилар ўртасида Осиё чемпионати давом этмоқда.\nБугундан мусобақада чорак финал учрашувлари старт олади. Любинко Друлович устозлигидаги Ўзбекистон олимпия терма жамоаси бу босқичда БАА термаси билан баҳс олиб боради. Учрашув эртага, 19 январь куни ўтказилади. Учрашув Тошкент вақти билан 18:15 да старт олади.\nБугун “Ражамангала” стадиони анжуманлар залида ҳар икки терма жамоа устозлари иштирокида матбуот анжумани ташкил этилди.\nУнда Любинко Друлович қуйидагича фикр билдириб ўтди:\n– Бизни катта ўйин кутяпти. Ўртоқлик ўйинида БАА жуда кучли ҳаракат қилган ва ғалаба қозонган. Рақибга нисбатан тикланишга вақтимиз кўпроқ эди. Биз орзуимиз сари интилишда давом этамиз. Ният – Олимпиада ўйинлари.\nБизда аввалги турнирда иштирок этган 8 нафар футболчи бор. Уларнинг тажрибаси кўпроқ. Бироқ бу сафарги турнир Олимпиада учун. Оғир бўляпти ўйинлар. Ҳаммада мотивация юқори. Чемпионликни ҳимоя қилиш осон эмас. Биз албатта, энг юқори мақсадларни қўйганмиз.\nҲамкасбим фикрига тўлиқ қўшиламан. Ростдан ҳам ўйинлар жуда кескин бўлди. Битта гол фарқ кўп учрашув масаласини ҳал қилди. Япония, Эрон, Ироқ, Қатар каби кучлилар эса гуруҳда қийинчиликка дуч келишди. Айни вақтда турнирнинг 8 та энг кучли терма жамоаси қолди. Буёғига ўйинларни кичик деталлар ҳал қилиб қўяди, деди сербиялик мутахассис.


МАВСУМДАГИ ЕТТИНЧИ МАҒЛУБИЯТ\nЗарафшонда маҳаллий «Қизилқум» жамоаси меҳмони бўлган «Динамо» мавсумдаги еттинчи мағлубиятини тан олишга мажбур бўлди. Ҳозирча мавсумнинг «омадсизлари» бўлиб турган жамоалар ўртасидаги ўйинда мезбонлар кичик устунликка эришиб, ўз майдонларида мавсумдаги илк ғалабани тантана қилишди.\nУчрашувнинг биринчи қисми деярли тенгкурашлар остида ўтди дейиш мумкин. Чунки, дастлабки бўлимнинг илк ярми Сергей Арслонов шогирдларининг устунлигида ўтган бўлса, қолган йигирма дақиқаликда Виктор Жалилов шогирдлари ўйинни ўз назоратларида сақлаб, ҳужумлар уюштиришди. Бироқ, бу уринишлар ҳеч бир жамоага наф бермади.\nБиринчисида бўлгани каби иккинчи бўлимнинг ҳам бошланиши мезбонларнинг ҳужумлари остида кечди. Натижада учрашувнинг 52-дақиқасида зарафшонликларнинг тажрибали ҳужумчиси Баҳриддин Ваҳобов Евгений Сафоновнинг бироз олдинга чиқиб кетганлигини кўриб, ўйинда ҳисобни очди, 1:0.\nБу ҳисоб меҳмонларни қониқтирмаслиги аниқ эди. Шунинг учун жамоа мураббийлари таркибга бир қатор ўзгартиришлар киритишди. Бу эса ўз самарасини узоқ куттириб қўймади. Заҳирадан майдонга тушган ёш яримҳимоячи Турғун Қобиловнинг зарбасидан кейин ўйинда мувозанат тикланди, 1:1.\nАфсуски, таблодаги дуранг натижа узоқ сақланиб қолинмади. Голдан кейин дарҳол ҳужумга ўтган навоийликлар биринчи ҳужумдаёқ ҳисобни яна ўз томонларига оғдиришди. Бу сафар ҳам Баҳриддин Ваҳобовнинг голи жамоаси жонига оро кирди, 2:1.\nЎйиннинг қолган қимсида ҳам жамоалар ҳужумкорликни тўхтатишмади. Бироқ, қатор вазиятларда жамоаларга аниқлик етишмагани, якунда зарафшонликларнинг ўз майдонидаги илк ғалабаси билан интиҳо топди. Динамочилар эса жорий йилги еттинчи мағлубиятни тан олишга мажбур бўлишди.\nЎқилди (марта): 1908. Киритилган сана: 2011-05-29 00:00:00.


ДСҚ ҳукумат комиссияси қарорини бажаришдан бош тортди — Юлий Юсупов\nДавлат солиқ қўмитаси Бухородаги 907 та тадбиркорлик субъектидан ҚҚС ундирувини бекор қилиш борасидаги ҳукумат комиссияси қарорини бажаришдан бош тортган. Бу ҳақда Kun.uz'га маълум қилган иқтисодчи Юлий Юсупов қўмитанинг «обнал иши» доирасидаги кейинги хатти-ҳаракатлари борасида фикр билдирди.\n«Олдинги воқеалар» нинг қисқача мазмуни\n1. «Хавфни таҳлил қилиш» автоматик дастури асосида Давлат cолиқ қўмитаси 500 дан ортиқ корхонани «обналчи» деб эълон қилди ва қуйидагиларга мутлақо эътибор бермади:\nқонунчиликда ҳеч қандай «обналчи» деган термин йўқ;\n«хавфни таҳлил қилиш» автоматик дастури ҳеч қандай тарзда ушбу «обналчи»ларни аниқлай олмайди, унинг вазифаси – солиқларни тўлаш нуқтайи назаридан «шубҳали» корхоналарни аниқлашдир;\n«хавфни таҳлил қилиш» дастури асосида, таърифга кўра, ҳеч ким ҳеч нарсада айбдор деб топилмайди. Корхона ҳақиқатдан нақдлаштирувчи операцияларни амалга оширгани текширувлар орқали ва судда исботланиши керак.\n2. ДСҚнинг рўйхатига кирган «шубҳали» корхоналар билан қилинган барча операциялар ҳеч қандай далилсиз ва суд қарорисиз кўзбўямачилик учун тузилган, деб эълон қилинди. (Aфтидан, ДСҚнинг далиллари ва «суд»лари ҳақиқий болшевиклар сифатида буржуа тизимининг қолдиқлари ҳисобланади) Шу сабабли, ушбу операциялар бўйича ҳисобга олинган ҚҚС ҳисоботлари бекор қилинди.\nЭндиликда 10 мингдан зиёд тадбиркорлик субъекти илгари тўланган қарийб 1 триллион сўм миқдоридаги ҚҚСни тўлаши керак. Бюджетни тўлдиришнинг инновацион усули!\n3. Шундан сўнг ДСҚ бундан-да кам бўлмаган инновацион усул – «идоравий текширувлар»ни ўтказди. Aксарият ҳолларда текширув натижалари қўмитанинг дастлабки қарори тўғрилигини тасдиқлади. Текшириш методологияси эса чуқур сир бўлиб қолди. Бундай фойдали инновацияларни асраш керак, акс ҳолда бошқа мамлакатларнинг солиқ қўмиталари ўғирлаши мумкин.\n«Обнал иши»да кутилмаган бурилиш – воқеаларнинг давоми қандай кечди?\n24 апрел куни Kun.uz Сардор Умрзоқов бошчилигидаги ҳукумат комиссияси Бухоро вилоятида фаолият юритадиган 907та тадбиркорлик субъектига «обнал иши» юзасидан юклатилган 47 миллиард 133 миллион сўмлик ҚҚС ундирувини бекор қилиш тўғрисида қарор чиқаргани ҳақида мақола эълон қилди.\nҚарорнинг ижросини таъминлашни назорат қилиш Бош прокуратура зиммасига юклатилган.\nБу «обнал иши»да мутлақо янги бурилиш бўлди ва Бухоро вилояти унинг муваффақиятли якунланишига илк нишона бўлмоқда.\nAммо ДСҚ бунга муносабат билдирди. Қандай?\nДСҚ ҳукумат комиссияси қарори юзасидан баёнот берди, лекин аслида, қўмита ҳукумат комиссиясининг қарорини бажаришдан бош тортди.\nКомиссия томонидан белгилаб қўйилганидек, қайта ҳисобланган ҚҚС ундирувини бекор қилиш ўрнига «тегишли ариза билан солиқ идораларига мурожаат қилган барча хўжалик юритувчи субъектларга (нафақат Бухоро вилояти, балки барча ҳудудлар) солиқни 6 ой ичида тенг улушларда бўлиб тўлашга имкон берилди».\nБошқача қилиб айтганда, ДСҚ ўз хатосини тан олмоқчи эмас ва илгаригига ўхшаган қарорларни қабул қилишда давом этади. Кўриниб турибдики, қўмита расмийлари ўзларини бизнес билан жангда қаҳрамон курашчилардай ҳис қилишяпти.\nДавлат солиқ қўмитаси матбуот хизмати Kun.uz сўровига Бухородаги тадбиркорлардан «обнал иши» доирасида ҚҚС ундируви «бекор қилинмагани, лекин енгиллик берилгани»ни билдириб жавоб қайтарди.\nКиритилди: 19:55 29.04.2021. Ўқилди: 2494 марта. Фикрлар сони: 0 та.


15 | Январь | 2012 | Яширин Муждалар\nНоми Ҳабибим (15-ниҳоя) 15 января, 2012\n15. Эгилган бошни қилич кесмас\nРасулуллоҳ айтдилар: “Қора седона ўлимдан бошқа ҳамма нарсага даводир.” Аёл юзини муқаддас Каъбага бурди. Муз қотган вужудини Қуръон оятлари иситди.Тонг отай деб қолган эди.\nУнинг ихтиёри ўзидан чекинди. Бир лаҳза, ҳа, шундай, бир лаҳза руҳи осмонга ўрлади. Ё Раббано, қудратингдан, биров унга буни ўқиб бердими?! Ёки бу садо бўлиб янградими? Ёҳуд ўн саккиз минг олам Соҳиби буни дилига солдими? Англай олмади. Фақат тилсиз тўрт девор гувоҳ эди, бу жунунга…\n“Кеча ҳам улар учун бир оятдир. Биз ундан кундузни ечиб олишимиз билан улар зулматда қолурлар. Қуёш тинмай ўз қароргоҳи сари сайр бўлур. Бу Қудратли ва Билгувчи Зотнинг тақдири – ўлчовидир. Биз Ойни ҳам токи, у эски хурмо бутоғидек бўлиб қолгунича бир неча манзилга белгилаб-тайинлаб қўйгандирмиз.\nНа Қуёш учун Ойга етиш мумкин бўлур ва на кеча кундуздан ўзгувчидир. Барчалари фалакда сузиб юрур”.\nАёл йиғлар эди, бироқ у шу дақиқага қадар англаб етмаган эди, у аввал ҳам йиғлаган эди… Атрофида куй ёнар эди. Қуръонни ҳатм қилганида бир пайтлар ёд олган эди, буни. Набий саллоллоҳу алайҳи васаллам: “Албатта ҳар бир нарсанинг қалби бордир. Қуръоннинг қалби “Ёсин”дир. Мен бу сурани умматимдан ҳар бир кишининг қалбида бўлишини истар эдим”, деган. Бу ояти карима ўша “Ёсин” сурасидандир.\nУ тўлқиндек мавж уриб, аёл дилидаги тугунни ечмоқда эди. Ҳабиб Оллоҳ, қудратингдан! Йўлга жумбоғини ечмоқ учун боши-кети кўринмас чигал калава ип ташланган эди. Бу жумбоқни ечмоқ учун бандасидан бир донишлик талаб этилди. Ва адоқсиз йўлда чигал ипни тараб ечмоқ учун тароқ ташланди. Энди чигал ечилгач, йўлида қирғоқларидан сув эмас, бол томиб оқгувчи бир уммон пайдо қилди. Шу болдан тўйиб таомлансин дея. (далее…)\nНоми Ҳабибим (давоми, 13-14) 15 января, 2012\n13. Буюк ва бепоён Дашт\nДашт қўйнида тонг ёришди. Найза бўйи кўтарилган қуёш Худо ёрлақаган заминни нурга беламоқ ишқида ёнди. Унинг шуъласи борлиққа битталаб, сараланган каби таралаётган эди. Саҳро икки оламни ёдга солади. Тонг ҳарир чимматини кўтариб, қуёш чирой очар маҳал борлиқ сеҳрли, мафтункор бўлади. Бирдан оламни кўкатларнинг хуш бўйи тутиб кетади. Уни оромбахш насим димоқларга саҳоват-ла пуркайди. Шу дам салқин ҳаводан тўйиб нафас ола бошлайсан… Кун пешинга оғар маҳал қуёш нурлари беармон тўкилиб, гўё қумлар қатини қайнатади. Дашт қовжираб сукутга толади, жазирамада жисми оловга айланади. Буюк даштда азалий, ёзилмаган шундай бир қонун бор – ким ёки нима кучли бўлса, ўша ғолиб келади.\nҚишдаги жуфтлашувдан сўнг урғочи бўри ҳомиласини олтмиш тўрт кун олиб юрди. Қантар ойида ўзини яна ҳам эҳтиётлаб қолди, пана жой излаб, болалашга ҳозирлик кўра бошлади. Кимсасиз дашт ичра бу ерни маъқул топиб, ўзи ва туғилажак болаларига ин қазиди. Шу инида болалади. Тўрт боласи эмавериб, силласини қуритиб юборди. Улар бир ярим ойлик бўлганида луқма чайнашни ўргатди. Кейин изғиб юриб, бир шувоқ олдига келиб тўхтади. Шамол ёқимли бир ҳидни димоғига урди. У искаланиб ҳид қаёқдан келаётганини билди. Бир йўла бешта қумқуён боласини еган бўлса-да, ҳали қорни тўймаганини ҳис этди. Лекин у ўз болаларининг ҳоли не кечганидан бехабар эди.\nҚовишувдан сўнг нақ бир йил ўтгач, урғочи оқчаён ўн битта болалади. Деярли ўн икки кун бирини қўйиб, бирини суйиб, болаларини устида олиб юрди. Сўнг улар ҳар томонга тарқалиб кетди. Ҳозиргина она чаён нишини юнглари момиқ, ҳали оғзига қон тегмаган беозор бўриваччаларнинг бирига суққан эди. У шу заҳарли игнаси билан ўлжасини фалаж қилди. Кучли оғриқдан бўривачча типирчилай-типирчилай тинчиб қолди. (далее…)\nНоми Ҳабибим (давоми, 11-12) 15 января, 2012\n11. Жадир ёҳуд Жарқинлар\nИнчунун, кўҳна замин қадар хотира қадим,\nКимнингдир шу ёши оқсоқол Қуёшга уйқош,\nСеҳрланган тилсиз сўқмоқ узра босмоқ-чун қадам,\nҚалқиб кетмоқдаман, манинг қаро кўзим тўла ёш…\n– Ҳой, Мало, тур, барака топгур, анов туққан қўйлардан бир хабар олайлик, – деди янгам Малоҳатга қараб.\n– Ҳозир…– дея у ўрнидан турди. Малоҳат онаси билан даҳлизга чиқди. Мен эса момо билан қолдим. У чигалини ёзмоқ илинжида оёқларини узатиб, силаган бўлди ва дақиқа ўтиб пайпоқларини ечди. Шунда тирноқлари ўсмай тугун бўлиб қотиб қолганини кўрдим, ўнг оёғидаги чандиққа кўзим тушди.\n– Вой, – дедим беихтиёр, гўё бошим узра бир челак сув қуйилди-ю, сесканиб кетдим. – Нима бўлган тирноқларингизга?\nУ “қўявер”, дегандек қўл силтади, мен эса сабрим чидамай унга яна савол бердим:\n– Нима бўлган? Айтинг!\n– Бир вақтлар тўйда – кўпкарида от босиб кетган. У пайт биз турган мана шу дашт одамга тўла, Жадир қишлоқ деб айтилгич эди. Кейин одамлар сувсизликдан қийналиб, Нурота яқинига кўчиб кетишган. Ўшанда тўй куни Торғил отнинг туёғи тирноқларимни ўйиб кетган, шу бўйи тугун бўлиб ўсмай қолган…\n– Шунақаям бўладими? Жонингиз роса оғригандир?\nУ “ҳа” дегандек бош ирғади:\n– Ўшанда худди сендай навниҳол қиз эдим…– дея эслади у. Чеҳраси жиддийлашиб, ўтган кунларини хотирлаш тараддудида, аввалига бир оз жим қолди, сўнг бошини қуйи солиб хаёлга чўмди.\nМен эса ундан кўз узмай, қуюқ қайрилма киприклари ортидаги тим қора кўзларига тикилиб қолган эдим. Шунда унинг ажин босган юзида ҳали ҳам аллақандай назокат уфуриб турганини илғаб, бир пайтлар чиндан-да дилбар ва соҳибжамол бўлганига амин бўлдим. Айни пайтда мен мана шу лобар аёл ҳақида нимадир билгим келмоқда эди. (далее…)\nНоми Ҳабибим (давоми, 9-10) 15 января, 2012\n9. Дайди шамол ғулуси\nМен уйга қайтаётган эдим. Яшил гиёҳлар остидаги қумлар қўйнига ғулу солиб, туйқус шамол эса бошлади. Буни даштликлар ”девона, дайди шамол“ дейишади. Бу телба шамол дафъатан қаердан келгани, қай тарзда пайдо бўлганини билмай ақлинг шошади. Аслида савдойи шамол дашт қўйнида қизалоғини йўқотиб қўйгач, сўнг шамолга айланган бир муштипар, далли-девона она эмиш. Шамол, яъни она дашт қўйнида боласини тополмагач, водийларга кўчар, кейин излай-излай шаҳарлару қишлоқлар оралаб, сарсон-саргардон кезиниб, жигарбандини ахтарар экан. Тополмагач, қайтиб тоғ қўйнига сингиб ғойиб бўлар экан. Бироқ уни ўқтин-ўқтин дард тутар экан-у, шунда яна қизалоғини қўмсаб, саросар кезина бошлар экан…\nОнам сўзлаб берган эди… Оллоҳ ерга гиёҳлар ундириб, ўт-алафга жон бағш этибди. Бандалари қалбига эса Нур-зиё уруғини қадабди. Улар қалбида иймон ва эътиқод куртак ёзибди. Тўхтамас чархи дунё, фалак гардиши тинмай айлана бошлабди. Шаҳару қишлоқ оралаб вабо тарқалибди. Бир қишлоқда икки опа-сингил яшар эди. Кўз ўнгида ҳожалари, яқинлари ва юртдошлари қирилиб кетаётганини кўриб, даҳшатга тушибди. Лекин улар умидсиз умидлардан умидвор бўлиб, қишлоқни ташлаб, олисларга бош олиб кетмоқчи бўлишибди. Опасининг Толиб исмли ўғли, сингилнинг эса Карима исмли қизалоғи бор экан.\nУлар барча уйқу қучоғида ором олаётган бир маҳал қишлоқни тарк этишибди. Бояқиш опа-сингил вабодан қочиб, ҳали инсон оёғи етмаган дашту биёбон қўйнига бош олиб кетгиси бор эди. Йўл юриб, тоғ томон кўтарилишибди ва нафас ростлагани тўхташибди. Тўрва халтасидан егулик олиб, тамадди қилишибди. Кеч тушиб, атрофни зулмат қамрай бошлабди. Улар шу тоғ қўйнида бир-бирига елка тутиб, болаларини иссиқ оғушига олган кўйи ухлаб қолишибди. (далее…)\nНоми Ҳабибим (давоми, 7-8) 15 января, 2012\n7. Ёрилтош ёҳуд Ёдгор қиссаси\nКўкда тўлин ой балқиб, қоронғу тун қўйнини зубарижат заррин нурлари билан ёритган ойдин кечада бир хонадонда қиз фарзанд туғилди. Тошқоронғу кечада, ой ёғдусида туғилган бу қизалоққа Балқия деб исм қўйишди, аммо нечундир отаси уни Ёрқиной деб чақирар, бобоси Тўлганой деб суяр, момоси эса – Ойбалқи, фақат онаси ўз исми билан Балқия дея эркалатарди. Қизалоқ улғайиб, бахти очилган кунлари ҳам яқинлашаверибди. У муборак бир хонадонга келин бўлиб тушибди. Йиллар ўтиб, Балқия қизалоқли бўлибди. Уни Қутфия деб аташибди. Балқия қизини ҳатто шамоллардан-да қизғониб, папалаб ўстирибди. Орадан йиллар ўтгач, у иккинчи фарзандига ҳомиладор бўлибди.\nКўкда ҳилол ёғдуси. Зубаржат юлдузлар жимир-жимир кўзни олмоқда. Ва ниҳоят осмон равоғида юлдузлар қалқиган кўйи тун қўйнига сингиб кетмоқда эди. Тонг ёришиб, одамзод ер юзида ризқини термоқ илинжида ўрмалай бошлабди. Балқия ширин уйқу қучоғида бир маромда тин олиб ётган қизининг сочларини силаб, суйиб устига ёпинчиғини ташлаганча ўрнидан турди. У ҳовли супасида юмушлар билан куймаланарди. Бўш челакларга кўзи тушди. Сув олиб келиш учун булоқ бўйига отланди. Субҳи содиқ тонг булоқ бўйида ифорини сочаётганди. Атрофда эсаётган еллар Балқиянинг узун ва тутам-тутам сочларини ечиб юборган, у энди сабо ўйнаган сочларини қайта ўрмоқда эди. Тонгги шафақ нурлари атрофга ёйила бошлади. Олут бошлари бироз эгик фаромуш қизғалдоқлар секин-аста бош кўтариб, Балқияга нимханда отган кўйи уни қарши олмоқда. Унинг нигоҳлари эса айни шу тонг каби сокин, осойишта атрофга боқарди. Атроф бир зарбда тинчлантирилган каби ошуфта. (далее…)\nНоми Ҳабибим (давоми, 5-6) 15 января, 2012\n5. Дугонаи Ҳабибим\n— Ўшанда, — гап бошладим мен, ҳамроҳим эса гўё бутун диққатини бир нуқтага жамлаган кўйи менга тикилди. — Дугонаи Ҳабибимни излаб боргандим. Эшик очиқ эди. Беркитишни унутишибди-да дея ичкарига кирдим. Овоз эшитилди:\n— Сизга ишониб қанчалар хато кетган эдим-а! Ўзимга ишонган каби ишониб эдим сизга. Қусурларингизни ютуқдайин қабул қилгандим.\n— Ҳадеб гап билан калтаклайвермагин.\nЎшанда мен ўйланиб қолгандим. Нафсиламбрини айтсам, улар ҳаётнинг беғубор фаслидан ҳаяжонли дамларига сакраб ўтишган, сўнг ҳаяжон ўрнини аллақандай илиқлик эгаллаши арафасида туришарди. Бу ёшлик ҳовури босилаётганидан далолат эди. Дугонаи Ҳабибим мен каби ҳаётининг қайси босқичини яшамоқда экан, деган саволга жавоб тополмасдим.\nМени кўриб, улар қанчалар суюниб кетишган эди-я. Ўзим билан бирга уларнинг фаромуш кулба-кошонасига қуёш сирғалиб тушиб, ўз тафти билан иситгани рост эди.\n— Қаердан келяпсиз, хола? — деб сўрашади.\n— Сабоқдан. Энди қариганда ҳам илм олишимга тўғри келяпти. Тирикчилик экан-да,- дейман.\nУлар қўлимдан тортқилашади. Ташрифим барчасини суюнтириб юборди. Улар ўртасидаги кўринмас парда сурилган эди. Мени хонадон тўрига таклиф этишди. (далее…)\nНоми Ҳабибим (давоми, 3-4) 15 января, 2012\n3. Изларни излаб\nБиз ҳужрадан чиқиб, сўл томон юрдик. Бир оздан сўнг қаршимизда нақшлари унниқиб кетган кўҳна дарвоза кўринди. Ичкарига қадам қўйдик. Атрофда биров кўринмасди. Девор-дармиён қўтанларга кўзимиз тушди. Пахса деворли қўтанлар усти лой билан сувалган, бирининг усти шувоқ ва янтоқ билан бостирилган эди. Биз бошқа бир қўтанга бош суқдик. Бу ерда совлиқдан ажратилган қўзичоқлар охурчаларда туз ялашарди. Кейингисига кирган эдик, бошларига рўмол танғиб олган икки жувонга кўзимиз тушди. Улар аввал ҳар икки қўйдан бирининг калласини иккинчисига қаратиб боғлаб чиқишди. Буни қўшоқлаш дейилади. Қўшоқланган қўйларни икки аёл икки томондан соға бошлади. Сутга тўлган идишни четда турган бошқа бири бўшатиб келарди. Биз кутиб турдик. Ниҳоят, улар юмушларини тугатишди. Аёллардан бири бизни Искандар мақбарасига олиб боришни ваъда қилган эди. Шу пайт ўнг томондаги қўтан ичидан бир чол югуриб чиқиб, бизнинг йўлбошчимизни имлаб чақирди. Ҳаял ўтмай, аёл бизнинг қаршимизга беҳафсала қайтиб келди.\n— Яна пича кутишларингга тўғри келади, отимиз бетоб. Табибга одам юборгандик, ҳали ҳам дараги йўқ, — деди.\n— Нимага? — сўради ҳамроҳим.\n— Икки кундан бери пешоб чиқара олмай қийналади.\n— Бу жойларда андиз ўсадими? — сўрадим мен.\nЧеккада турган чол жавоб қилди:\n— Ҳа, ўсади.\n— Унда, — дедим мен чолга, — андизни танаси билан кесиб олиб келинг. Малҳам тайёрлаш керак.\nЧол чиқиб кетди. (далее…)\nНоми Ҳабибим (қисса, 1-2) 15 января, 2012\n1. Пешонам битиклари\nСўйласам қулоқ тутармисан? Магар англамассан, чорраҳада турмуш ташвишларига шўнғиб яшамоқ нақадар тотли азоб! Тингла, орзуларим хароб ўлмасин. Бўғзимда хитоб тинмасин. Юксал сен, қум ўпқонларига кўмилган муаззам ҳаётим. Минг йил йўлда юрдим. Минг йил юкундим. Минг йил чопдим. Поёнида манзилим топдим. Муқаддас қатл майдонига ўзимни отдим, қил кўприкка етмай бир лаҳза қотдим. Бир муддат ўзни йўқотдим, магар йўқотганим топдим, мен заифа ўзимни топдим.\nҚобирғаларини синдириб олмиш. Сўнг авайлаб юрагини қинидан суғуриб тортмиш. Қобирғадан бир қалам йўниб ясалмиш. Потирлаган юрак шўрлик беомон сиқилмиш. Тайёр бўлгай қирмизи сиёҳ. Лаҳм гўштлардан дебоча саҳифа очила борар. Тилга кириб сабоқлар, ҳарфлар маржон мисол тизилар. Аттанг, сўнг битта-битта бежон узилар.\nШундай. Оловбардор офтоб-оламтоб — Шамс қатра мисол қалқиб соб бўлмас. Озиб ҳилол бўлар, тўлишиб тўлин ой — Қамар мунаввар унар, магар тугаб, сўнг хароб ўлмас. Замин ўпирилиб кетмаяжак, ё алалхусус, само ўқчиб-ўқчиб қон қусмас! Магар ҳаёт экан бу ҳаёт, маҳшар қадар куйи тўхтамас.\nҲаракатдаги қобирға-қалам қўл учида қайтадан ўйноқлар ва бунда ҳаёт безалиб ёзилажак. Ҳарфлар лаҳмгўштлар саҳифасида маржон каби тизилажак. Аммо ҳеч зоғ англамаски, шу кесгир қобирға қон қатралари ила одамларнинг бахт ҳақидаги ажойиб ўйларини бира-тўла сўндириб ташлашга қодир. “Рўё-рўё, ба сари мо, ба сари мо!” ёниб куйлайверди форсийда ҳофиз. Шундай бўлақолсин. Жисман ўзни йўқотиб, ҳеч қаерда ҳеч қачон бўлмагандек тугаб, бўшаб қолдингми? (далее…)


Қирғизистонда болаларни зўрлаш жинояти кўпайди\nҚирғизистонда жинсий зўравонликка учраган болалар сони ўсиб бормоқда.\nҚирғизистон Бош прокуратураси тарқатган маълумотга кўра, жорий йилнинг 9 ойида 116 ўсмир жинсий зўрлангани юзасидан фактлар рўйхатга олинган. Ўтган йили бу кўрсаткич 80 тани ташкил қилган эди.\nЖорий йилда педофиллар қурбонига айланган болаларнинг тенг ярми 10 ёшга тўлмаган.\nҚирғизистонда педофилия жиноятининг кўпайиб бораётгани мамлакат парламентини ҳам ташвишга солмоқда. Парламент депутатлари педофилларни сунъий йўл билан бичиш жазоси амалиётга киритилишини таклиф қилишаётир.


Бухоро илми ҳадис, Қашғар девон шаҳримиз\nТуркия Республикасининг кўзга кўринган нашрларидан бири «Туркия газетаси»да журналист ва ёзувчи Марям Айбека Синаннинг «Беш кунда Ўзбекистон!» номли мақоласи эълон қилинди.\nМуаллиф мақолада ўз ҳамкасблари билан Ўзбекистонга қилган саёҳати, мамлакатимизнинг бебаҳо маданий мероси, дунёга машҳур шаҳарлари, умуман олганда, Ўзбекистон ҳақидаги таассуротлари билан ўртоқлашган.\n«Дерларки, гўзалликда тенгсиздир Ван шаҳримиз (Туркиядаги шаҳар номи)\n«Бухоро илми ҳадис, Қашғар девон шаҳримиз» Ўз мақоласини ушбу гўзал мисралар билан бошлаган муаллиф, аввало туркий халқларнинг муштарак тарихидан сўз юритади. Шу маънода Ўзбекистоннинг туркийзабон давлатлар орасида алоҳида ўринга эга эканини таъкидлар экан, «Бу ўлка туркий халқлар илк бор ўтроқ турмуш тарзида яшаган, ижтимоий ҳаёт кечирган ва дастлабки мадраса ва масжидлар барпо этилган қадим турк юртидир» дея Ўзбекистон ҳақида самимий фикрлар билдирган.\nМуаллифнинг қайд этишича, Ислом Каримов номидаги халқаро Тошкент аэропортида ранг-баранг гуллар кўтарган ўзбек қизлари туркиялик меҳмонларни кутиб олгани уларда қадрдонлари юртига келгандек таассурот уйғотган. У бугунги Ўзбекистонни “...ҳар соҳада тараққий этган, нурли ўлка.\nДавлат раҳбари Шавкат Мирзиёев иқтисодий, ижтимоий ва маданий жиҳатдан мамлакатни юқори поғона кўтара олган», деб эътироф этади мақоласида.\nМеҳмонлар биринчи навбатда, ўз вақтида «Қуббатул ислом» деган шарафли ном қозонган Бухорои шарифни ҳам зиёрат қилишган. Маълумки, Бухорога келган ҳар бир сайёҳ Баҳоуддин Нақшбандий қадамжосини зиёрат қилмасдан қайтмайди. Улуғ мутасаввифнинг пурмаъно сўзлари ҳали ҳамон ўз аҳамиятини йўқотмай келмоқда. Мақолада Нақшбандий мақбараси пештоқида «Йўлимизнинг асоси суҳбатдир. Хайри барака мулоқотдадир, хилватда эмас» деган ҳикматлари меҳмонлар қалбига ўзгача тасир қилгани ифодаланган.\nҚадим Бухородаги мадраса, масжид, карвонсарой, қалъа, минора, майдон, ҳаммом ва кўприклар гўзаллиги муаллифнинг ҳайратини оширган. У қадим ва навқирон Бухоронинг тарихий қадамжолари ва меҳмондўст аҳлига юксак баҳо бераркан, «Замон тор, қадим Бухоро эса кенг!» дея эътироф қилади. Айниқса, Минорайи калон ва Мир Араб мадрасаси ҳақида алоҳида сўз юритган Марям хоним бу тарихий мадрасасини жаннат боғчаларига ўхшатади.\nСаёҳатнинг кейинги қисмида меҳмонлар Имом Бухорий, Имом Мотуридий ва Амир Темурлар бағрида ётган Самарқанд шаҳри томон йўл олишган. Муаллифнинг таъкидлашича, аввало ҳанафия-мотуридий мазҳабининг пешвоси саналган Имом Мотуридий қабрини зиёрат қилганлар. Бу улуғ олим хотирасига атаб Қуръони карим оятлари тиловат қилиниб, дуолар ўқилган. Шу ўринда муаллиф Имом Мотуридийни «Бизнинг эътиқод асосларимизни тартибга солган ақидадаги имомимиз» дея эътироф этади. Амир Темур мақбараси зиёрати ҳақида ёзар экан, улуғ бобокалонимизни «Улуғ жаҳонгир» номлари била ёдга олади.\nСафар сўнгида Тошкентга қайтган меҳмонлар янги ташкил этилган Имом Мотуридий халқаро илмий-тадқиқот марказига ташриф буюргани ёритилган. Муаллиф уларни Марказ директори Давронбек Махсудов юксак илтифот билан қаршилаганини ёзиб, Тошкентга сафар қилувчиларнинг барига албатта ушбу масканга ҳам ташриф буюришларини тавсия қилган. Ҳа, чиндан ҳам янгиланиб бораётган жонажон Ўзбекистонимиз жаҳоннинг турли чеккаларидан келаётган меҳмонлар томонидан тобора кўпроқ эътироф этилмоқда.


ИШИДнинг 440 нафар аъзоси Дамашқ яқинидаги Зумайр шаҳрини тарк этган\n15:26 / 21.04.2016\nИШИД террорчилик ташкилоти жангарилари Дамашқдан 35 километр масофада жойлашган Зумайр шаҳридан чиқариб юборилган. Бу ҳақда хабар қилган Ливаннинг "Ал-Ахбар" газетасининг ёзишича, турли маълумотларга кўра, 290 нафар жангари ва уларнинг 150 кишидан иборат оила аъзоси, 8та автобусда мамлакат шимоли, Фрот дарёси соҳилидаги Ракка шаҳрига йўл олган. Автокарвонни БМТ ва Сурия қизил яримой жамияти вакилларидан иборат гуруҳ назорат қилиб бормоқда.\nЗумайрдаги жанглар, бу ерга Сурия чўлларидан ИШИД жангарилари кириб олгач, апрель ойи бошида авж олиб кетган эди. Жангарилар, шаҳарнинг бир неча мавзесин эгаллаб олган, бошқа жиноий тўдаларнинг аъзолари ҳам уларнинг сафига қўшилган эди. Сурия армияси қўмондонлиги, тинч аҳоли орасида қурбонлар бўлмаслиги учун воситачилар ёрдамида қуролли бўлинмаларни олиб чиқиш бўйича келишувга эришган. Бундан аввал, террорчилар гаровга олган фуқароларни, хусусан, цемент заводининг 340 нафар ишчисини озод этишган эди.\n20 апрель куни, Сурия армияси қуршовга олган Забаданий ва Мадая шаҳарларидан жангариларни чиқариб юбориш бўйича келишувнинг учинчи босқичи амалга оширилган эди. 250 киши БМТ карвони кузатуви остида мухолифат назоратидаги Идлиб провинциясига чиқариб юборилган эди.\nУмуман, асирларни алмашиш, тинч аҳолини кўчириш ва жиноий тўдалар аъзоларини чиқариб юбориш келишувига асосан, жами 1,2 минг жангарига хавфсиз йўл тақдим этилади. Жангарилар ҳам, ўз навбатида, Идлибдаги иккита шиа маҳалсида истиқомат қилувчи 12 мингга яқин фуқаронинг кўчиб кетишларига изн берган.


Ўзбекистон, ислоҳотлар йили: нималар ўзгарди?Haqida.net\nHome Dunyo Ўзбекистон, ислоҳотлар йили: нималар ўзгарди?\nЎзбекистонда ҳокимият ўзгарганидан сўнг ўтган бир йил давомида, бу собиқ СССР ҳудудидаги энг «вазмин» давлат имижнинг кескин ўзгариши билан ҳайратга солди, умумий қабул қилинган халқаро шаклларда исталган шериклар билан ҳамкорликка очиқлиги ҳақида маълум қилди. Янги президент Шавкат Мирзиёевнинг Ашхобод, Остона, Москва, Пекин, Анқара ва Сеулга муваффақиятли ташрифлари, Тошкентнинг ташқи иқтисодий фаолиятни максимал диверсификация қилиш бўйича сиёсатини тасдиқлади. Ўзбекистон олдида турган вазифалар, истиқболлар ҳақида EADaily нашри Анъанавий маданиятлар маркази Ўрта ва Марказий Осиё геомаданияти ва геоиқтисодиёти бўйича директори ўринбосари Бахтиёр Эргашев (Ўзбекистон) билан суҳбатлашди.\nТошкент томонидан бугунги кунда амалга оширилаётган ислоҳотлар, бу мамлакатни ривожлантиришдаги инқилобий босқичми ёки ривожланишнинг бир моделидан бошқасига ўтишми? Иқтисодий секторда валюта бозори катта ўзгаришларга юз тутди. Ўзбекистон бир йил ичида қандай ўзгарди?\nВалюта бозорини эркинлаштиришни умумий иқтисодий сиёсатдан ажратган ҳолда кўриш тўғри эмас. Умумиқтисодий вазият қандай? Мамлакат иқтисодиётини импорт ўрнини босиш моделидан экспортга йўналтирилган ривожланиш янги моделига ўтиш бўйича тизимли иш кетмоқда. Айнан шу билан қатор ислоҳотлар, жумладан валюта бозорининг эркинлаштирилиши боғлиқ. Бу экспортга йўналтирилган ривожланиш сиёсатининг иқтисодий ўсиши янги моделини йўлга қўйишнинг муҳим босқичи. Ва бу сиёсатни валюта конвертацияси механизми ва валюта курсларини бир хил қилмасдан тасаввур этиб бўлмайди. Албатта, бундан сўнг миллий валюта – сўмнинг девальвацияси юз берди – деярли икки баробарга. Бироқ сўмнинг кучсизланиши экспорт ва экспортчиларни қўллаб-қувватлашда иш берди. Шу билан бирга, юридик шахслар эркин конвертацияни қўлга киритишди, жисмоний шахслар эса қисман конвертациядан фойдаланиши мумкин. Ҳамда конвертациянинг босқичма-босқич эволюцияси бўйича бу вариант – бу тўғри эволюцион йўл.\nУшбу ислоҳотларнинг камчиликлари қандай?\nКурсни бир хил қилиш сўмнинг қадрсизланишига олиб келиши кутилганди. Ва аҳолининг даромадлари долларда ҳисоблаганда икки мартага камайиб кетди. Албатта, бундай курсни жорий этиш импортчиларга зарба бўлиб тушди. Импорт кутилганидек қимматлашди. Бироқ фалокатли сценарийдан қочишнинг уддасидан чиқилди.\nВалютадан ташқари, бошқа қандай муҳим ислоҳотлар амалга оширилди?\nБу ҳақда кам гапиришмоқда, бироқ мамлакатда жуда жиддий ўзгаришлар юз берди. Менинг фикримча, президентнинг давлатнинг янада очиқлиги сиёсатини амалга ошириш бўйича таклифи давлат бошқаруви тизими, давлат ҳокимияти органлари тизими фаолияти ва бошқарувда катта ўзгариш бўлди. Гап фақат виртуал қабулхоналар ҳақида эмас, у билан бирга «халқ қабулхоналари» ҳам кўпайди. Аҳоли билан тўғридан-тўғри мулоқот, халқнинг мамлакат раҳбарияти билан тўғридан-тўғри алоқаси механизмининг жорий этилиши шунга олиб келдики, пастроқ даражадаги амалдорлар аҳоли олдида ҳисобот беришнинг янги шаклларини ўзлаштириш, мулоқот олиб бориш ва ноқулай саволларга жавоб қайтаришга мажбур бўлди.\nҚарорларни қабул қилиш тизимини такомиллаштириш, давлат сиёсатини амалга ошириш доирасида электрон ҳукуматнинг янги шаклларини татбиқ этиш бўйича жиддий иш кетмоқда. Инсон, фуқаро, тадбиркор учун маълумот очиқроқ бўлди. Ҳаттоки хорижда ҳам шуни тан олишдики, Ўзбекистон электрон ҳукумат ва бошқарув соҳасида лойиҳаларни амалга ошириш суръати бўйича етакчилардан бирига айланмоқда. Барча деярли ҳар ҳафта электрон ҳукуматнинг янги шакллари ва кўринишлари татбиқ этилаётганини кўрмоқда: электрон кадастр тизими, электрон судлар ва ҳоказо. Ҳамда бу жуда муҳим – давлат, жамият ва бизнеснинг ўзаро алоқаси жараёнларини оптималлаштириш бўйича ҳақиқий механизмлар пайдо бўлмоқда. Фуқаро учун маълумот олиш ҳуқуқи технологик ечимни олаяпти.\nБаъзи кузатувчиларга кўра, ислоҳот лойиҳалари учун маблағ етмаяпти…\nЖуда кенг кўламли вазифалар қўйилган, кўплаб йўналишлар бўйича жиддий лойиҳалар ва дастурлар амалга оширилмоқда. Масалан, ҳудудларда муҳандислик-коммунал инфратузилмани такомиллаштириш бўйича лойиҳа ва дастурларнинг ўзи жуда катта маблағлар ҳамда янги шаклларни талаб қилади (хусусий-давлат шерикчилиги механизмларини татбиқ этиш бўйича лойиҳалар). Мен шунга қўшиламанки, бу барча лойиҳа ва дастурларни бир вақтнинг ўзида бажариш бюджет учун жуда кучли юкдир. Албатта, дастур ва лойиҳаларни амалга оширишда устувор йўналишлар белгилаб олинади. Ҳаммасини бирданига қилиш имконсиз.\nЎзбекистон Марказий Осиё стратегияси доирасида қўшнилар билан муносабатларни йўлга қўймоқда. Қозоғистон, Туркманистон билан ҳаммаси тушунарли. Тожикистон? Шавкат Мирзиёевнинг Душанбега ташрифи тайёрланмоқда, ҳамда шу билан бирга, Тожикистон ҳукумати «можароли» Роғун ГЭСни қуришда давом этмоқда. Ўзбекистон раҳбариятининг бу масала бўйича позицияси ўзгардими?\nТуркманистон, Қозоғистон билан аввалги босқичда яратилган асос туфайли муносабатлар илиқлашди ва ҳамкорлик масалаларида олдинга силжиш рўй берди. Минтақада ўзига хос ўзак ташкил топди: Туркманистон-Ўзбекистон-Қозоғистон. Сўнгги баҳли масала ҳал этилди – чегаранинг Устюрт қисми бўйича нуқта қўйилди. Ноябрда давлат чегараларининг туташиш нуқтаси тумани бўйича муддатсиз уч томонлама келишув имзоланди.\nҚирғизистон билан баъзи келишувларга келинди, бироқ ҳали ўз ечимини кутаётган масалалар талайгина. Қирғизистон Ўзбекистон учун муҳим – «Хитой-Қирғизистон-Ўзбекистон» транспорт йўлаги бўйича келишувни амалга ошириш лозим, буни автомобиль қисмини қуришдан бошлаб, темир йўл магистралини қуришга ўтиш орқали қилиш керак. Бу лойиҳа Хитойдан Яқин Шарқ ва Жанубий Европа портларига катта транспорт йўлагининг асосий қисми бўлади. Яъни, ХҚЎ лойиҳаси ҳисобга олинса, Туркиядан Хитойнинг денгиз портларига қадар транспорт-коммуникация магистрали яратилади.\nКелажакда бу йўл Қозоғистон ва Ўзбекистон ўртасидаги можарога олиб келмайдими?\nҚозоғистондан экспертлар даражасидаги илк хавотирлар 2000-йиллар ўрталарида билдирилганди. Ўшанда Қирғизистон темир йўли йўналишини шундай қуришни таклиф қилганки, ўзида Шимолни Жануб билан бирлаштирмоқчи бўлган. «Хитой-Қирғизистон-Ўзбекистон» транспорт йўлаги лойиҳасига қарши РФ аввалига жиддий қарши чиққан. Қозоғистон транспорт лойиҳаларини ўз ҳудуди орқали амалга оширишдан манфаатдор бўлган («Ғарбий Хитой-Ғарбий Европа» лойиҳаси) ва ХҚЎ лойиҳасига қизиқиш билдирмаган. Фақатгина сўнгги йилларда, Қозоғистон минтақавий аҳамиятдаги транспорт-логистик хаб ролига даъвогарлик қилишни бошлаганидан сўнг, қозоқ экспертлари орасида «Хитой-Қирғизистон-Ўзбекистон» транспорт лойиҳаси юк ташувларининг бир қисмини ХҚЎ йўлагига кетиб қолишига олиб келиши мумкинлиги ҳақида фикр билдирила бошланди.\nАлбатта, юкларнинг маълум қисми учун бу жанубий йўналиш муддатлар ва масофа бўйича оптималдир. Юклар Хитойнинг денгиз портларидан Жанубий Европа, Ўрта Ер денгизи ва Яқин Шарқ портларига юборилади. У юкларни Хитойдан Ўзбекистон, Туркманистон, Озарбойжон, Грузия ва Туркия орқали Ўрта Ер денгизидаги Мерсин портига етказиш имконини беради, Мерсин эса Ўрта ва Яқин Шарқ, Шимолий Африка, Европа давлатлари билан савдо алоқаларини таъминлайди. Бироқ агарда юкларни Хитойдан, айтайлик, Бременга етказиш бўлса, уларни Ўзбекистон орқали олиб ўтишмайди, сабаби Қозоғистон орқали транзитдан фойдаланиш қулайроқ. Ҳаммаси ишлаб чиқарувчилар, экспортчилар ва импортчиларнинг логистик манфаатлари билан аниқланади. Ҳамда асосий оқимлар эса барибир Қозоғистонда қолади. ХҚЎга транзитнинг 10-15 фоизидан ортиғи тўғри келмайди. Шунинг учун мен янги йўналишнинг қурилиши Қозоғистон билан зиддиятга олиб келади, деб ўйламайман.\nПрезидент Мирзиёев нима учун Тожикистонга боришга шошилмаяпти? Ташриф ҳақида анчадан бери айтилади, бироқ муддат ҳали номаълум. Гап Роғун ГЭСдами?\nБу сабаблардан бири. Марказий Осиёдаги муаммолар ва ривожланиш истиқболларига бағишланган Самарқанд конференциясида президент Шавкат Мирзиёев минтақада сувдан фойдаланиш муаммоси ҳамон ҳал этилмаганини айтди. БМТнинг Марказий Осиёда сув масалалари бўйича Конвенция лойиҳаси бор ва Ўзбекистон уни қўллаб-қувватлайди ҳамда Ўзбекистон айнан шу конвенция асосида бундан кейин ҳам ишлашга рози.\nТожикистон раҳбарияти учун вазият шундайки, Ўзбекистон билан самарали ҳамкорликдан қандай фойдалар келишига қарамай, улар бу ғоядан (Роғун ГЭС қурилиши) воз кеча олмайди. Бу афсусланарли, лекин факт. Роғун қурилишда давом этади, ҳамда бу, албатта, Ўзбекистон билан муносабатларни яхшилашга туртки бермайди, ҳар ҳолда бу Душанбе ўзида Амударёнинг қуйи оқимида жойлашган барча мамлакатлар салбий муносабатда бўлаётган бу лойиҳадан воз кечишга куч топа олганида бўлиши мумкин бўлган суръатлар ва динамикада юз бермайди.\nЎзбекистон президентининг Душанбега ташрифи давомида бу масала муҳокама этиладими? Кун тартибида яна қандай масалалар бўлиши мумкин?\nИкки давлат раҳбарининг Душанбедаги учрашувида Роғун ГЭС қурилиши масаласи муҳокама қилинадими? Албатта, муҳокама этилади. Бироқ бу музокаралардан эффект саволларни келтириб чиқаради. Афтидан, чегара масалалари тилга олинади. Ҳозир давлатлараро чегаранинг 70-80 фоизини делимитация қилиш бўйича ҳужжатлар имзоланиши мумкин. Қолган 20 фоизи, худди Қирғизистон билан бўлгани каби, мураккабдир. Бу қисмлар аҳоли зич жойлашган туманларда бўлиб, улар бўйича осон ечим йўқ. Гап газ етказиб беришни тиклаш ҳақидаги ҳам бориши мумкин – йилига тахминан 900 млн кубометр. Бошқа реал лойиҳалар йўқ.\nЎзбекистоннинг бугунги кунда асосий ташқи савдо шериги ким? Аввалгидек Хитойми, ёки Россия вазиятни ўзгартиришнинг ҳамда етакчиликка чиқишнинг уддасидан чиқдими?\nКатта эҳтимол билан жорий йил якунларига кўра Ўзбекистон ташқи савдо шериклари рўйхатида Россия биринчи ўринга қайтади, у бу позицияни 2015 йилда йўқотганди. Тошкентнинг жаҳон куч марказларидан бир хил масофани сақлаш сиёсати ишламоқда. Баъзилар бу тўсиқларга чап бериш сиёсати эканини айтмоқда. Бироқ сиёсат – тўсиқлардан қочиш санъатидир. Ҳамма гап бу сенда қандай юз бериши ва нималарни беришида. У эса кўп нарса беради: Россия билан 15,5 млрд долларлик сармоялар ва савдо келишувлари Хитой билан 22 млрд долларлик савдо ва инвестиция келишувлари билан тўлдирилди. Бу Ўзбекистон ЯИМ ярмидан кўп. Шу билан бирга, кимдир олдинга ўтиб кетгани, кимдадир кўпроқ имкониятлар борлиги ҳақида гапирмаган бўлардим. Тошкентнинг стратегик вазифаси – Хитой, Россия ва Ғарб ўртасида ҳам сиёсий, ҳам иқтисодий муносабатда мувозанатни сақлаш. Тошкентнинг исталган турдаги ва минтақадан ташқаридан бўлган хоҳлаган давлат томонидан таклиф этилувчи интеграцион бирлашмага кирмаслик бўйича қатъий позициясини ҳам Пекин, ҳам Москвада тушунишмоқда. Россияда шуни тушунишмоқдаки, биз – Хитой томонидан илгари сурилаётган ШҲТ доирасида Эркин савдо зонасига қаршимиз. Бошқа томондан, ҳам Ғарбда, ҳам Пекинда Ўзбекистон Россия томонидан илгари сурилувчи интергация лойиҳалари бўйича аниқ позицияга эга, – Ўзбекистон на КХШТ, на ЕОИИга киришни мўлжалламаяпти. Раҳбариятнинг бундай позицияси тўғри тушунилмоқда. Ўзбекимстон тўғридан-тўғри, қандайдир иттифоқлар, альянслар шакллари билан чекланмаган икки томонлама алоқаларни ривожлантириш тарафдори.\nИқтисодиётнинг қандай йўналишлари Россия-Ўзбекистон ҳамкорлигида энг истиқболли?\nБизда иқтисодий алоқаларни ривожлантиришнинг ижобий, ишончли динамикаси бор. Ўзбекистон РФдан ноэнергетик экспорт (машинасозлик, станоксозлик) бўйича етакчига айланди. Бу катта ўзгаришлар, россиялик ишлаб чиқарувчилар 2030 йилгача модернизация ва техник қайта жиҳозланиш жиддий дастурини амалга ошираётган ва Россия технология ускуналарини жиддий харидорига айланаётган Ўзбекистон билан ишлашидан дарак беради. Шунингдек, Россияга ўзбек мева-сабзавот маҳсулоти экспорти анча ўсганини таъкидлаб ўтмоқчиман. Жорий йилда у минимум 2 баробарга ошади. Ҳамда бу чегара эмас – ижобий кайфият Россия бундан манфаатдор экани билан мустаҳкамланган. Сиз РЖД қандайдир давлат учун тарифларни 50 фоизга камайтирганини эшитганмизси? Ўзбекистон учун бу қилинди. Бизда Россия билан ташқи савдода жиддий дисбаланс ҳамда биз уни ҳозир ўзгартиришимиз керак: ҳозир Россиядан Ўзбекистонга, Ўзбекистондан Россияга қараганда қарийб бир миллиард долларга кўпроқ товарлар олиб кирилади. Хитой билан ҳам шундай вазият. Биз экспорт-импорт кўрсаткичларини тенглаштиришимиз, хомашё ҳажмини эмас, балки бошқа маҳсулот экспортини оширишимиз керак.


Ўзбекистон Республикаси Адлия вазирлиги - Ўзбекистон Адлия вазирлиги ва Буюк Британиялик ҳамкорлар давлатнинг фуқаролар билан ўзаро муносабатларида ҳамкорликни давом эттиради\n23:51:33 (GMT +5), Дш, 19 авг 2019\nЎзбекистон Адлия вазирлиги ва Буюк Британиялик ҳамкорлар давлатнинг фуқаролар билан ўзаро муносабатларида ҳамкорликни давом эттиради\n2019 йилнинг 16 апрель куни Ўзбекистон Республикаси Адлия вазири Р. Давлетов Буюк Британия ташқи ишлар вазирининг ўринбосари А.Дункан билан учрашди.\nМуаллиф : Адлия вазирлиги Жамоатчилик билан алқоалар бўлими\nУчрашувда икки томонлама ҳамкорликнинг бугунги ҳолати ва истиқболлари муҳокама қилинди, келгуси ҳамкорликнинг долзарб масалалари юзасидан фикр алмашилди.\nҚайд этилишича, Президентимиз Ш.Мирзиёев бошчилигида амалга оширилаётган кенг кўламли ислоҳотлар асосида ижтимоий ҳаётнинг барча соҳалари такомиллаштирилаётгани, шунингдек, Адлия вазирлигининг ҳам фаолиятига алоҳида эътибор қаратилмоқда. Бунинг яққол тасдиғи сифатида вазирлик фаолиятининг устувор йўналишлари қаторида ягона давлат ҳуқуқий сиёсатини юритиш этиб белгиланганлигини эътироф этиш мумкин.\nР.Давлетов меҳмонларни вазирликнинг тузилмаси, вазифалари, функциялари билан таништирди. Вазирлик ҳузурида Давлат хизматлари агентлиги ташкил этилгани ва Интеллектуал мулк агентлиги Адлия вазирлиги тизимига ўтказилгани маълум қилинди.\nМулоқот чоғида А. Дункан ҳамкорликни давом эттиришга тайёрлигини, шу жумладан, "Government Partnerships International" йўналиши бўйича, “Citizens Advice” ва “Company House” ахборот-маслаҳат механизмларини жорий этишга қаратилган йўналиш, шунингдек вазирлик фаолиятини ўрганиш учун халқаро экспертларни жалб қилиш орқали унинг фаолиятини такомиллаштиришга кўмаклашиш ва баҳолаш бўйича таклифларни тақдим этишини қайд этди.\nБритания томони вазирликнинг фуқаролар билан давлат иши соҳасида халқаро экспертларни жалб қилиш ташаббусини қўллаб-қувватлади ва бу йўналишда ҳам келгусида ҳамкорлик қилинишини билдирди.\nКонструктив ва очиқ мулоқот руҳида ўтган учрашув давомида ўзаро манфаатли бўлган бошқа масалалар юзасидан фикр алмашилди, меҳмонларни қизиқтирган барча масалалар бўйича тўлиқ жавоб берилди.


Исроил Мадримовдан машҳурлиги, Matchroom'нинг қандай қизиқиб қолганлиги, Ўзбекистон ва АҚШдаги машғулотларининг фарқи ҳақида катта интервью\n13 авг 17:01 Ko'rildi: 8 marta\nХабарингиз бор, 15 август куни профессионал боксда мағлубиятсиз одимлаётган иқтидорли боксчимиз Исроил Мадримов навбатдаги муҳим жангини ўтказади.\nБоксчимизнинг мазкур жангга тайёргарлиги, олдиндаги режалар ва яна бир қатор қизиқ мавзуларда суҳбат уюштирдик.\n– Дунёнинг энг йирик промутерлик компаниялари иқтидорли боксчиларни йирик турнирлардаги иштирокига кўра саралаб, кейин шартнома имзолашади. Исроил Мадримов Олимпия ўйинларида иштирок этмай туриб, жаҳон чемпионатида совриндор бўлмай туриб, Matchroom компаниясининг эътиборини торта олди?\n– Ўзбек боксчиларининг Рио олимпиадасидаги ютуқлари халқаро промутерлик компаниясидагиларнинг эътиборини бизга жалб этган бўлиши мумкин. Ўша пайтда мен ҳам Осиё ўйинлари финалчиси эдим. Қолаверса, “Uzbek Tigers” таркибида бир қатор муҳим жангларда иштирок этгандим. Балки шу учун таклиф билдиришгандир. Бундан ташқари илк жангимдаёқ камар учун баҳс олиб бориб ғалабага эришганим – уларни ўзимга ишонтира олганим бўлгандир.\n– 15 август куни муҳим жангларингиздан бирини ўтказасиз. Жанггача бўлган даврда кўп муддат Ўзбекистонда қолиб кетдингиз. Бу муддат ичида проф боксдаги мураббийларингиз билан ишлай олмадингиз? Жанггача спорт формангизни тиклашда қийналмадингизми?\n– Карантин туфайли Ўзбекистонда кўп вақт қолиб кетган бўлсамда, машғулотлар жараёнини доимий давом эттирдим. Биз профессионал спортчимиз ва ўз спорт формамизни бир хил даражада ушлаб туришимиз энг муҳими ҳисобланади. Қолаверса, Ўзбекистон терма жамоаси сафида машғулотларда иштирок этдим. У ерда мураббийим Тўлқин Қиличев қўл остида шуғулланишни давом эттирдим, термадаги жамоадошларим билан спаррингларда қатнашдим. Бир сўз билан айтганда доимий назорат остида бўлдим. Бу ерга (Нью Йорк шаҳри назарда тутилаяпти) етиб келганимда жисмоний жиҳатдан ҳеч қандай муаммо йўқ эди. Шу боис, бу ердаги машғулотларга қийинчиликсиз киришиб кетдим.\n– Ўзбекистонда ва АҚШда машғулотлар ўтказаяпсиз. Машғулотларда қандай фарқ бор ва қайси бирида ишлаш қийинроқ? (Зулайҳо, Хоразм вилояти).\n– Мен ҳам Ўзбекистонда, ҳам АҚШда машғулотлар ўтказмоқдаман. Албатта, машғулотлар жараёни бир-биридан фарқ қилади. Сабаби, профессионал бокснинг ҳаваскор боксдан фарқ қилишида. Ҳаваскор бокс уч раунддан иборат бўлганлиги учун бунда шу вақт ичида ҳаммасини ҳал этишингиз керак. Бунда тезкорлик ва тактика муҳим ўрин тутади. Шу боисдан алоҳида машғулотлар ишлаб чиқилади ва шунга кўра ишланади. Проф боксда эса жанглар узоқ давом этгани учун кучни тўғри тақсимлаш муҳим аҳамиятга эга. Машғулотлар жараёнида кўпроқ куч йиғишга, зарбалар йўллаш техникасига эътибор қаратилади. Ҳар иккаласининг ҳам ўзига яраша қийинчиликлари бор. Аммо, уни енгиб ўтиш бу биринчи мақсад. Машғулотларда ишлаш қанча қийин бўлса, жангда шунча осон бўлади.\n– Жангга чиқадиган кунингиздан аввал қачон оғир машғулотларни тўхтатасиз ва жангдан сўнг қанча муддат дам оласиз? (Шаркия, Хива шаҳри).\n– Профессионал боксда бир ҳафта аввал оғир машғулотлар тўхтатилади. Кейин эса вазн тоифамизни тушириш устида ишлаймиз. Бу орада рақибни янада яхшироқ ўрганишга ҳам вақт сарфланади. Жангдан сўнг бир ҳафта – 10 кун дам олинади. Дам олиш жараёни жангнинг қандай ўтганига боғлиқ, агар 12 раундлик оғир жанг ўтказиладиган бўлса икки ҳафта ва ундан ҳам кўпроқ дам олишга тўғри келади. Профессионал боксда кўп парҳез қилинади ва ҳар икки кунда спарринг жанглар ўтказилади. Дам олишда бу каби ҳолатлар ҳам эътиборга олинади.\n– Эртанги рақибингиз сиз кўп хато қилишингизни ва шу хатолардан унумли фойдаланиб мағлубиятга учратмоқчи эканлигини айтди. Нима деб ўйлайсиз, у қандай хатоларни назарда тутган ва сиз бунга қандай чоралар кўраяпсиз? (Авазбек, Жиззах вилояти).\n– Ҳар бир боксчининг ўз фикри бор. Ҳеч ким рингга кўтарилишидан олдин рақибим кучли, бугун ютқазаман деб айтмайди. Шу боис ҳаммаси рингда ҳал бўлади. Мен жангда бор маҳоратимни кўрсатишга ҳаракат қиламан. Уокернинг қандай хатолар ҳақида гапирганини билмайман. Ҳар доим жанг давомида хато қилмаслик учун машғулотларда жиддий ишлаймиз. Умид қиламанки, эртанги жангимда ҳам ҳаммаси биз учун омадли якун топади.\n– 75 кг вазнда Олимпия ўйинларида иштирок этишингиз мумкинлиги айтилган эди. Олимпия ўйинларида иштирок этсангиз ҳаваскор боксда кимларни ғолиблик йўлидаги асосий рақиб деб биласиз?\n– Олимпия ўйинларида қатнашиш ниятим бор. Аввало лицензион турнирда ғолиб чиқишим керак. 75 кг гача вазнда ғолиблик учун асосий даъвогарлар аллақачон йўлланмани нақд қилиб бўлишди. Олимпиадага борадиган ҳар бир спортчи ғолиб бўлишни мақсад қилади. Чунки бу имкон сизга ҳар йили ёки ҳар бир жангда эмас, 4 йилда бир маротаба тақдим этилади. Шу сабабдан ҳамма боксчи ҳар бир жангга худди охирги жангидек тайёрланади ва ғолиб бўлишни орзу қилади. Асосий рақибларга келсак, украиналик Александр Хижняк, қозоғистонлик Аманкул Абилхан, филиппинлик Эумир Феликс Марсьяль ва россиялик Глеб Бакши каби боксчилар ҳам чемпионлик учун даъвогарлик қила олади.\n– Исроил Мадримов жуда тез танилди. Бугун бутун дунёда сизни эътироф этишаяпти. Сиз учун машҳурлик нимани англатади?\n– Машҳурлик, албатта, ёқимли туйғу. Лекин, ҳозирги машҳурлигим бирмунча алдамчи эканлигини биламан. Сабаби ҳали катта ютуқларим олдинда деб ҳисоблайман. Инсон қанчалик камтар бўлса, ҳамма уни шунчалик ҳурмат қилади. Ҳозир машҳурлигимга ишониб, ҳаммасига эришдим деб ўйлай бошласам, тўхтаб қолиш ҳеч гапмас. Агар чемпионликни қўлга киритмас эканман, бу машҳурлик билан нари борса одамларнинг ёдида 2-3 йил яшашим мумкин. Кейин ҳаммаси унутилади, қилган меҳнатларим эсдан чиқарилади. Ишонаманки, мен учун ҳаммаси олдинда. Ўзим учун Олимпия чемпионлиги, проф боксда камарлар жамланмаси бу бир мақсад. Уларга етишсамгина ўзим ўйлаган машҳурлик менга буйсунади.\nМенинг фикримча, инсоннинг машҳурлигидан фақатгина унинг яқинлари аввало, ота-онаси хурсанд бўлади. Сен тарбиялаган фарзанд туфайли раҳмат эшитсанг, бу – албатта катта фахр ва катта бахт. Аслида ота-онамни хурсанд этиш учун ҳам катта ғалабаларга эришишим керак деб ҳисоблайман.\n– Суҳбат учун раҳмат! Олдиндаги муҳим жангда сизга омад ёр бўлишини тилаймиз!\n– Катта раҳмат! Шу ўринда Ўзбекистонда мени қўллаб-қувватлаб турган барчага миннатдорлик билдираман.\nЖурналист Умар Мурод суҳбатлашди.


Эден Азар: «Челси» футболчилари ва мухлислари «Тоттенхэм» чемпион бўлишини истамайдилар » Ўзбекистон янгиликлари – Zamin.uz\n25-04-2016 | 09:59\nZAMIN.UZ / Спорт / 25 Апрел 2016 года485\n«Челси» ярим ҳимоячиси Эден Азар жамоа футболчилари ва мухлислари «Тоттенхэм» чемпион бўлишини истамасликларини айтиб ўтди. Бу ҳақда "Uff.uz" хабар берди.- Биз - «Челси» футболчилари ва мухлислари «Тоттенхэм» чемпион бўлишини истамаймиз. Шу сабабли бор умидимиз «Лестер»дан. Улар чемпион бўлишга ҳақлидирлар. Аммо футболда олдиндан ҳеч нарсани айтиб бўлмайди. Кўрамиз.Келаси ҳафта бизни «Тоттенхэм»га қарши кечадиган муҳим ўйин кутиб турибди. Агар ғалаба қозонсак, ажойиб иш бўлар эди, - дейди Азар.


ҲИНДИСТОНДА ОЛТИН МЕДАЛЬ ОЛГАНЛАР НУФУЗЛИ УНВОНГА ЭГА БЎЛИШАДИ - AUZ.UZ\nҲИНДИСТОНДА ОЛТИН МЕДАЛЬ ОЛГАНЛАР НУФУЗЛИ УНВОНГА ЭГА БЎЛИШАДИ\nҲиндистоннинг Деҳли шаҳрида жорий йилнинг 4-11 сентябрь кунлари 20 ёшгача бўлган ёшлар ўртасида шахмат бўйича Ғарбий Осиё чемпионати бўлиб ўтади.\nБлиц шахматда эса умумий 3 дақиқа, ҳар бир юришга эса 2 сониядан вақт қўшилиши белгиланган. Мусобақада олтин медални қўлга киритганлар халқаро гроссмейстр унвонига эга бўлишади.\nЎзбекистон Шахмат федерацияси матбуот хизматининг хабар беришича, юртимиз шарафини 11 шахматчи ҳимоя қилмоқда. Улар орасида ФИДЕ тоифасидаги спорт усталари Абдумалик Абдисалимов ва Муҳаммадали Абдураҳмонов ҳамда аёллар ўртасида халқаро тоифадаги спорт устаси Баҳора Абдусатторова ҳам бор.\nНуфузли мусобақада ҳамюртларимизга омад тилаб қоламиз.


Нима учун олтиннинг қадри баланд? - BBC O'zbek\nЖастин Роулат, Би-би-си\n9 Декабр 2013\nИнсоннинг олтинга муносабати таърифсиз. Кимёвий жиҳатдан қарасангиз, бу элемент у қадар қизиқарли хусусиятга ҳам эга эмас - бошқа кимёвий элементлар билан зўрға реакцияга киришади. Аммо, биз кимёвий элементлар даврий жадвалидаги 118 элемент ичидан олтинни валюта ўрнида танлаганмиз. Нима учун?\nНега осмий, хром, гелий, ёки, масалан, сиборгий эмас?\nБу саволни биринчи бор мен қўяётганим йўқ. Бироқ, савол мен учун жуда ўрнида - Британия музейида Америка тарихидаги олтин буюмлар кўргазмасида пайдо бўлди.\nМен у ерда UCL (University College London) - Лондон Коллеж университети профессори Андреа Селла билан учрашдим.\nУ столга кимёвий элементлар жадвали нусхасини ёяди ва ўнг тарафга диққат қаратади.\n"Айрим элементларни осонгина рад этишимиз мумкин", дейди у.\n"Масалан, инерт газлар ва галогенлар. Газ ҳеч қачон пул бирлиги вазифасини ўтай олмайди. Уни бир жойдан иккинчи жойга олиб юриш ҳам мақсадга мувофиқ деб бўлмайди, шундай эмасми?"\n"Улар рангсиз экани ҳам ҳақиқат. Шундай экан, қўлингиздаги элемент аниқ нима эканини қандай билишингиз мумкин эди?"\nИккита суюқ модда (кундалик ҳарорат ва босимда) - меркурий ва бромний ҳам тўғри келмайди. Ҳар иккиси ҳам заҳарли, хуллас, улар ҳам валюта бўла олишмайди.\nРўйхатни яна бошқа қатор кимёвий элементлар билан бойитиш мумкин.\nСелла эътиборини жадвалнинг чап томонига қаратади.\n"Мана бу томондан ҳам аксар элементларни йўққа чиқаришимиз мумкин", дейди у ишонч билан.\nImage caption Даврий жадвал\n"Ишқорий металлар реакцияга ўта тез киришадилар. Буни кўплар мактаб йилларидаги тажрибалардан яхши эслашади. Натрий ёки калийни идишдаги сувда тез парчаланади, эсингизда бўлса, вишиллаб пуфакчалар отилиб чиқа бошлайди - портловчи валюта эса, энди мақсадга мувофиқ ғоя эмас".\nХудди шундай эътирозлар яна бир қатор элементларга ҳам тегишли, масалан, радиоактивлар: нақд пулингиз сизга саратон ҳадя қилишини истамайсиз, албатта.\nТорий, уран ва плутоний ё-да, резерфордий, сиборгий, унунпентий, эйнштейний каби барқарор бўлмаган, фақат лаборатория тажрибаси пайти яшовчи сунъий радиоактив кимёвий элементлар ҳам мақсадга мувофиқ эмас.\nДаврий жадвалда "Камёб ер элементлари" деб номланувчи гуруҳ ҳам борки, уларнинг аксари олтиндан-да камёб.\nАфсуски, уларни кимёвий жиҳатдан бир-бирларидан фарқлаш ўта мушкул, шундай экан, ҳамёнингизда аслида нима борлигини билишингиз қийин бўларди.\nХуллас, биз учун энди даврий жадвалнинг ўрта қатори қолди.\nБу ерда 49 та элемент, жумладан, баъзи таниш номлар - темир, алюмин, мис, қўрғошин, кумуш бор.\nБироқ, уларни синчиклаб ўрганаркансиз, қарийб барчасидан нуқсон топасиз.\nЧап тарафда эса, титан, цирконий каби ўта қаттиқ ва чидамли элементларни кўрамиз. Муаммо шундаки, уларни рудасидан ажратиб олиш амримаҳол.\nБунинг учун, сиз печингизни 1, 000 даражагача қизитишингизга тўғри келади. Қадимги одамлар эса, бундай махсус ускунага эга бўлмаганлар.\nАлюмин ҳам худди шундай ва танга ишлаб чиқариш учун у ўта мўрт.\nУшбу гуруҳдаги бошқа металларнинг кўпи ўз ҳолатида барқарор эмас - улар сувда занглайди ёки ҳавода оксидланади.\nТемирни олинг. Назарий жиҳатдан у валюта бўлишга анчайин маъқул элемент бўлиб кўринади. У мафтункор, сиртини силлиқлаб, сайқал бериш мумкин.\nАммо, муаммо шундаки, агар темирни қуп-қуруқ сақламасангиз, занглаб кетади.\n"Ўз қийматини ўзи пасайтирувчи валюта яхши ғоя эмаслиги аниқ", дейди Селла.\nМуайян асосларга кўра биз қўрғошин ва мисни ҳам мақбул кўролмаймиз.\nҚадимда ҳар икки металдан ҳам пул ясалган, бироқ бу тангалар ҳам узоққа бормаган.\nХўш, нима қолди?\n118 та элементдан плутоний, палладий, родий, иридий, осмий ва рутений билан бир қаторда бизга таниш кумушу олтин қолди.\nУлар барчаси қимматбаҳо металлар ҳисобланади. Чунки, улар бошқа элементлар билан реакцияга киришавермайдилар ва ўз ҳолатларини сақлаб тура олишади. Шу билан бирга улар анчайин камёб, нодир ҳисобланади, мазкур хусусият эса, валюта бўлиш учун муҳимдир.\nТемир зангламаган тақдирда ҳам ундан пул сифатида фойдаланиш у қадар мақсадга мувофиқ бўлмасди, чунки темирни осонгина топиш мумкин. Сиз йирик ва оғир тангаларни кўтариб юришингизга тўғри келарди.\nОлтину кумушдан ташқари, қолган қимматбаҳо металлар билан муаммо аксинча. Улар шу қадар ноёбки, тангалар ўта кичик қилиб ишлаб чиқарилган ва сиз уни осонгина йўқотиб қўйишингиз мумкин бўларди.\nУларни ҳам синдириш мушкул. Плутоний 1, 768 даража ҳароратда эрийди.\nХуллас, биз учун - кумуш ва олтин қолди.\nҲар иккиси ҳам камёб, аммо у қадар топилиқсиз эмас. Икки метал ҳам нисбатан паст ҳароратда эрийди ва шунинг учун, улардан танга, ёмби ва ё зеб-зийнатлар ясаш осон.\nКумуш эса, хиралашади - у ҳаводаги олтингугурт билан реакцияга киришади. Бу эса, олтиннинг қийматини кумушга нисбатан янада оширади.\nОлтиннинг ўз ҳолатини нисбатан сақлаб қолиш хусусияти ундан ясалган қоплонни, дейлик, 1, 000 йилдан кейин ҳам музей пештахтасидан айни ҳолатида топа олишингизга ишончингиз комил бўлишини англатади.\nВалюта бўлиш учун қандай сифатлар лозим?\nАввало, ҳеч қандай ўзига хос хусусиятга эга бўлиши шарт эмас. Пулнинг қиймати юзасидан жамият қарор беради.\nЮқорида айтилганидек, ўз асл ҳолатини сақлай олиши, ихчамлиги ва заҳарли эмаслиги муҳим.\nШу билан бирга бу элемент бир қадар камёб бўлиши лозим - дунё бўйлаб олтин миқдори қанчалар кам эканидан ҳайратга тушишингиз мумкин.\nАммо, ноёблик ва ўз асл ҳолатини сақлай билиш ҳаммаси эмас.\nОлтиннинг валюталикка даъвосини оқлайдиган яна бир хусусияти бор. Олтин бу ...олтинранг.\nДаврий жадвалдаги бошқа барча металлар, мис бундан истисно, кумушранг. Бироқ, мис юқорида тилга олганимиздек, занглаш, нам ҳавода яшил рангга кириш хусусиятига эга.\nБу жиҳатдан ҳам олтин ўзига ўта хос.\n"Ана шу олтиннинг валюта ўлароқ муваффақияти яна бир сири", дейди Селла. "Олтин ақл бовар қилмайдиган даражада гўзал".\nВидео Тиллодан "тикилган" кўйлакни кўрганмисиз?\nЖаҳон бозорларида олтин нархи тушиши Ўзбекистон иқтисодига қандай таъсир қилади?\nЎзбекистон божхона хизмати 36 кило тилла буюмларини ушлаб қолган\nМарказий Осиёда олтин: синов ва имкониятлар


Эксперт: Инсон қиёфасини таниб олиш тизими – бу келажак сари қадам\n14:07 18.07.2019 (Янгиланган 14:09 18.07.2019)\nТошкентда Huawei билан ҳамкорликда “Хавфсиз шаҳар” лойиҳаси доирасида инсон қиёфасини таниб олиш тизими ишга туширилиши мумкин.\nТОШКЕНТ, 18 июл – Sputnik. Инсон қиёфасини таниб олиш тизими – бу келажак сари қўйилган қадам, етакчи хорижий мамлакатларда бундай тизим аллаыачон ишга тушган, дейди Россия Давлат Думаси депутати, автоэксперт Вячеслав Лысаков.\n«Фуқаролар учун бу албатта хавфсизлик гарови бўлади. Ҳуқуқни сақлаш органлари одамлар турган жойни аниқлаш, унинг йўналишини кузатиш имконига эга бўлишади. Бу шунингдек жиноятлар олдини олишга ҳам ёрдам беради”, - дейди Лысаков.\nЭслатиб ўтамиз, яқинда ИИББ Тошкентда “Хавфсиз шаҳар” лойиҳаси ишга туширилиши мумкинлиги ҳақида айтиб беришган эди. Унинг асосига инсон қиёфасини таниб олиш тизими ётади.\nЧимён - Чорвоқ йўлларига ҳам камера ўрнатиш керакка ўхшайди...\nХитойнинг Huawei компанияси билан биргаликда ишлаб чиқилаётган ушбу тизим инсон қиёфасини таниб олиш ва унинг ҳаракатларини кузатиш имконини беради. Керак бўлганда ҳуқуқни сақлаш оганлари жиноятчиларни топишда ҳам ундан фойдаланишлари мумкин.\nМаълумот учун, дунёда энг ривожланган инсон қиёфасини таниб олиш тизими – Хитойда ишлайди. ОАВларда келтирилган маълумотларга кўра, Хитойда инсталган кишини 10 дақиқа ичида топиш имконини беради.\nАйтиш жоизки, ушбу тизим хавфсизлик даражасини ошириш учун хизмат қилса-да, айрим давлат ва шаҳарлар аҳолиси ундан фойдаланишга қарши чиқмоқда. Уларнинг фикрича бу инсон эркинлигини чеклашга олиб келиши мумкин. Ана шундай шаҳарлардан бири АҚШнинг Сан-Франциско шаҳри бўлди. У ерда аҳоли талабига биноан барча хизматлар, жумладан полиция учун ҳам инсон қиёфасини таниб олиш тизимидан фойдаланиш таъқиқланган.\nОлим инсониятни йўқ қилиши мумкин бўлган астероидлар ҳақида гапирди


Шавкат Мирзиё чет элларнинг элчиларига: Гўзал шаҳарларимизни кезинг, иқтисодимиз ва инсон эркинликларининг ғариб аҳволига эътибор бериб ўтирманг - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n16:49 - Шавкат Мирзиё чет элларнинг элчиларига: Гўзал шаҳарларимизни кезинг, иқтисодимиз ва инсон эркинликларининг ғариб аҳволига эътибор бериб ўтирманг\n“Ўзбекистон Республикаси Президенти Шавкат Мирзиёев 2 май куни Европа Иттифоқининг мамлакатимиздаги делегацияси раҳбари этиб тайинланган Эдуардс Стипрайс, Қирғизистон Республикаси, Франция Республикаси, Италия Республикаси, Чехия Республикаси, Япония, Миср Араб Республикаси, Туркия Республикаси ва Саудия Арабистони Подшоҳлигининг Ўзбекистондаги Фавқулодда ва мухтор элчилари этиб тайинланган Данияр Сидиқов, Виолен де Вильмор, Андреа Бертоцци, Ярослав Сиро, Нобуаки Ито, Амани ал-Итр, Аҳмет Башар Шен, Ҳишам бин Мишал ал-Сувейлимдан ишонч ёрлиқларини қабул қилиб олди”, дейилади ЎзАнинг бугун, яъни бир кун кечикиб берган ва бир тийинга қиммат узундан-узоқ хабарида.\nЗамонавий давлатларда бу каби воқеалар умуман хабар ҳам қилинмаслигини эслатиш билан бир қаторда, дейди мухбиримиз, бу воқеа бўйича Gazeta.uz берган хабарда келтирилган Шавкат Мирзиёнинг элчиларга айтган баъзи гаплари ўта муҳимлигини тилга олмоқчимиз. Мана ўша гаплар: “Бизнинг қадимий Самарқанд, Бухоро, Хива, Термиз, Қарши ва Қорақалпоғистон, Фарғона водийсида шаҳарларимиз бор. Ҳурматли элчиларимиз ҳудудларга қанча кўп ташриф буюришса, тарихимиз, анъаналаримиз, халқимиз ҳақида шунча яхши билишади. Шахсан мен шунинг тарафдориман.”\nШавкат Мирзиё мутлақо ҳақ. Иложи бўлса, элчиларни санаб чиқилган шаҳарлардан чиқмайдиган қилиб қўйиш керак. Акс ҳолда, улар Ўзбекистоннинг иқтисодий аҳволи шунчалик ғарибки, ўзбек профессорлари ва ҳатто сенторлари қозоқ дворникларидан кам маош олишларини, Ўзбекистон инсон эркинликлари бўйича дунёнинг энг ёмон давлати эканлигини билиб қолишса, дарҳол Ўзбекистондан қочиб кетишлари мумкин. Тўғрида, бундай давлат билан дипломатик алоқаларнинг кимга кераги бор?\nДарвоқе, хабарларда Шавкат Мирзиёнинг элчилар билан биргаликда тушган расми ҳам йўқ.


Аёлнинг жони қирқта, аммо қисмати биттами? Ёхуд зўравонлик ва тазйиқ қурбонлари… (видео) - Darakchi\nЭРКИН МИНБАР 01.06.2021, 18:32\nСўнгги вақтларда ижтимоий тармоқларда хотин-қизларнинг таҳқирланиши, аёвсиз калтакланиш ҳолатлари акс этган хабар ва воқеалар ҳақидаги чиқишлар кескин ортиб кетди. Аммо бу каби вазиятлар кечагина содир бўлгани йўқ, балки бу бир неча йиллардан буён ўзбек аёлларининг оғриқли нуқтаси бўлиб қолмоқда. Фақат бугунги кун ОАВнинг ривожи туфайли қуйидаги воқеалар алам туйнугидан аста-секин қалқиб чиқмоқда. “Чироқчида калтакланган аёл”, “Андижонда номуси топталган қиз”, “Сурхондарёда калтакланган аёл”, бундан бир муддат аввал эса, “Самарқандда аёлига ўт қўйган эркак” ва яна “Самарқандда турмуш ўртоғи томонидан ваҳшийларча дўппосланган келин” ҳақидаги хабарларга гувоҳ бўлгандик. Аҳоли орасида илдиз отиб кетаётган бу каби жиноятларга ўзи ким ва нималар сабаб?\nСАБАБЛАР ВА “ЭРКАКЛАР ЖАМИЯТИ” ТУЗИШНИНГ ЗАРУРАТИ…\nРеспублика маънавият ва маърифат маркази қошидаги «Маърифат» тарғиботчилар жамияти аъзоси, фалсафа фанлари доктори, «Меҳнат-шуҳрати» ордени соҳибаси:\n– Бугунги кунда шундай оилалар борки, ўқимаяпти ва уқмаяпти ҳам. Юқоридаги каби қатор жиноятларнинг келиб чиқишининг ягона сабаби ҳам шу. Бола 4 ёшгача – бола, 7 ёшгача–донишманд, 7 ёшдан кейин эса шахс сифатида шаклланади. Биз шу вақтда улар бирор савол берса ёки фикр билдирса, жим ўтиришини талаб қилиш, уриш ё чимчилаш орқали фақатгина ўзимизга душман орттирамиз.\nУмуман олганда, болаларни 3–7 ёшга қадар шеърларни ёдлатишимиз, тилларни ўргатишимиз мумкин. Ваҳоланки, баъзи ота-оналар фарзандлари китоб олиб келса, йиғиштириб қўй дея иддао қилишади. Бу нима деган гап, Ал-Бухорий неча ёшда ҳадисларни ёд биларди, Мирзо Улуғбек неча ёшда давлатни бошқарган? Барчалари 7–9 ёш атрофида шундай ютуққа эришишган.\nАслида, ота-она бўлиш курсида ўтириш дегани эмас. Бу виждон ва инсоф олдидаги жавобгарликдир. Ана шу жавобгарлик сўнгги пайтларда ота-оналар олдида йўқолиб бормоқда. Бугунги кунда маърифатли бўлиш фақат адабиётшуносларга дахлдор эмас, ҳаттоки банк ходимлари ҳам маърифатпарвар бўлишлари керак. Шундай экан, оиладаги ҳар бир ҳаракат боланинг эртага ким бўлишини англатади. Арпа экиб буғдой олмайсиз ахир. Баъзи ота-оналар оилаларига меҳр ўрнига – ғамни ва шундай ношукурликни экаяпти. Бу мудҳиш ҳолатлар келиб чиқишининг туб илдизини ҳам мана шунда деб биламан.\nБундан бир муддат аввал FACEBOOK ижтимоий тармоғида “ЭРКАКЛАР ЖАМИЯТИ” ни тузиш ҳақида бутун халққа йўлланган мурожаатим бежиз эмасди. Биз йиллар давомида қиз фарзанд тарбияси ҳақида бош қотирдик. Уларни келинликка обдон тайёрладик. Аммо оилада асосий тарбиячи эркаклар бўлишини унутдик. “Ўғил болага ҳар нарса ярашаверди, аммо қизларга уят” – Бу ерда адолат борми? Айнан шу муносабат билан ўғил болаларни келажакда ўз фарзандлари олдида “Ҳақиқий қаҳрамон ота” ролида шакллантириш ва бунда маҳалланинг ўрнини ошириши олдимизда турган энг катта мақсадимиз бўлиши керак. Фақат уйлантириш ва қўлларига ўзлари истамаган соҳанинг дипломини олиб бериш билан ҳеч нимага эришиб бўлмайди. Сен фалон касб эгаси бўласан, деб эмас, бир кун сен ҳам оила бошлиғи бўласан, деган фикрни уқтиришимиз керак аслида. Шунингдек, диний ва дунёвий билимларни ҳамнафасликда ўргатилса, мақсадга мувофиқ бўларди...\nТУРМУШНИНГ “МУШТ”ИГА ЧИДАШ ЖОИЗ-МИ,\nОИЛАДАГИ НИЗОЛАРНИ ҚАНДАЙ БАРТАРАФ ЭТИШ МУМКИН?\nЎзбекистон мусулмонлар идораси фатво бўлими мутахассиси:\n– Динимиз оилада содир бўлаётган жанжаллар ва турли келишмовчиликларга ҳар доим ҳам аёл киши сабабчи, деган фикрда эмас. Бугунги кунда бундай вазиятларда кўпинча эркаклар хатога йўл қўяётганлигига гувоҳ бўлишимиз ҳам мумкин. Бунинг турлича сабаблари мавжуд, асосийларини, маст қилувчи ичкиликлар ва эрнинг зиммасидаги вожиб нафақани адо этмасликларида кўришимиз мумкин. Албатта, ҳар бир инсон хоҳ у эркак бўлсин, хоҳ аёл, тинч-тотув, хотиржам ҳаёт кечириш ҳуқуқига эга. Лекин шундай пайтлар бўладики, аёл учун эрининг зулмидан оилавий ҳаётни давом эттириш имкони қолмайди. Мана шу вазиятда аёл нима қилиши керак? У эрининг зулмига чидаб, сабр билан яшаши керакми ёки динимизда унинг бошқа бир йўли борми?\nИслом шариатида қуйидаги ҳолатларда аёлга ажрашишни талаб қилиш ҳуқуқи берилади: Эр зарар етказаверса (доимий урса, сўкса, ёки хотинининг еб-ичиш ва кийиниш эҳтиёжларини қондирмаса), оиласини нафақа билан таъминламаса, узоқ вақт йўқ бўлиб кетса ва ҳоказо. Шунда аёл қозига мурожаат қилиб, ажраштиришни сўрайди. Қози ишни ўрганиб, уларни яраштиришнинг имкони бўлмаса, ажраштиради. Агар аёл кўрсатаётган сабаблар арзимас кўринса, аёлнинг талаби инобатга олинмайди.\nХотин эрини ёқтирмаса ёки эри унга ёмон муносабатда бўлса, Ислом аёлга бошқа имконият беради. Бу имконият хулуъдир. Хулуъ – хотин ўзининг талоғини олиш учун эрига пул таклиф қилиш ёки маҳрдан бир қисмини қайтариб бериш эвазига талоқ сўрашидир. Бунинг далили, Аллоҳ таолонинг: “Агар уларнинг Аллоҳ буйруқларини бажара олмасликларидан қўрқсангиз (эридан талоқ олиш ниятида) эваз беришида (ва эрнинг шу эвазни олишида) эр-хотин учун гуноҳ йўқ” (Бақара сураси, 229-оят), деган оятидир.\nМаълум бўлмоқдаки, эр аёлига зулм қилса, уни ҳақларини поймол қилиб таҳқирласа, бу ўринда аёл эридан ажрашиши, ундан талоғини сўраши мумкин бўлади. Нима бўлганда ҳам чидаш керак, ҳар қандай ҳолатда ҳам аёл эридан талоқ сўраши мумкин эмас, деган гаплар мутлақо нотўғри.\nЎрни келганда эркакларга шуни алоҳида таъкидлаш керакки, агар аёлининг ҳаққида шариат буюрган ҳақларни бажара олмаса, масъулиятсизлик қилса, аёлларга зулм қилиб ортиқча қийнамасдан уларнинг йўлини очиб қўйиш керак бўлади. Пайғамбаримиз Расулуллоҳ соллаллоҳу алайҳи васаллам ҳадисларидан бирида “Рифқон бил қаварир” – “Аёллар нозик шиша кабидирлар” деганлар. “Қаварир” дегани бу нозик, сал тегса синиб кетадиган шишачалар бўлиб, у зот бу жойда аёлларни шишага ўхшатиб, “Аёлларга нисбатан жуда мулойим муносабатда бўлинг, сал тегиб кетса, синиб кетиши мумкин” – деган маънода гўзал муомалада бўлишни тавсия қилганлар.\nОиша онамиздан ривоят қилинган ҳадисда шундай дейилади: “Пайғамбаримиз соллаллоҳу алайҳи васаллам ҳеч қачон қўллари билан аёл кишини урмаганлар. У зот: «Сизларнинг яхшиларингиз аёлига яхшилик қиладиганингиздир», деганлар, шундай экан, ҳар бир ўзини мусулмон ҳисоблаган киши бошқа масалаларда бўлганидек, аёллар борасида ҳам Пайғамбаримизнинг кўрсатмаларига эргашишлари лозим бўлади.\nЧунки, Пайғамбаримиз (с.а.в.) “Эй Аллоҳим (Сени гувоҳлигингда), мен икки заифнинг – етим ва аёл кишининг ҳаққини (зое қилишдан) қаттиқ огоҳлантираман” деганлар. (Имом Ҳоким ва Имом Насоий ривояти). Демак, ожиза ва заифаларга тажовуз қилиш, уларнинг ҳақларини поймол этиш ожизлик ва нотавонликдан бошқа нарса эмас.\nТАЗЙИҚ ВА ЗЎРАВОНЛИККА УЧРАГАН ХОТИН-ҚИЗЛАР ҲИМОЯСИДА ҚАНДАЙ ЕНГИЛЛИКЛАР БОР?\nАдлия вазирлиги ахборот хизмати раҳбари хабар беришича, зўрлик ишлатишдан жабр кўрган хотин-қизларни тазйиқ ва зўравонликдан ҳимоя қилиш, уларнинг ҳуқуқ ва имкониятларини кафолатлаш ҳамда аёллар ва эркакларнинг гендер тенглигини таъминлашга қаратилган бир қатор қонун ҳужжатлари қабул қилинди.\nСевара ЎРИНБОЕВА, Адлия вазирлиги ахборот хизмати раҳбари:\n– "Хотин-қизларни тазйиқ ва зўравонликдан ҳимоя қилиш тўғрисида"ги Қонунга кўра, тазйиқ ва зўравонликдан жабрланувчилар:\n• тегишли органларга ёхуд судга мурожаат этиш;\n• бепул ҳуқуқий маслаҳат, ижтимоий, психологик, тиббий ва бошқа ёрдам олиш ҳуқуқига эга.\nШуни алоҳида таъкидлаш керакки, тазйиқ ва зўравонликка учраган хотин-қизлар ариза билан судга мурожаат этганида ДАВЛАТ БОЖИ ТЎЛАШДАН ОЗОД ҚИЛИНГАН.\nХотин-қизларни ижтимоий ҳимоя қилиш тартиби қандай?\n–Ижтимоий ёрдамга ёки тиббий ҳимояга муҳтож бўлган, боқувчисини йўқотган хотин-қизлар “Аёллар дафтари”га киритилмоқда. Ушбу дафтарга киритилган ва тадбиркорлик билан шуғулланиш истагида бўлган хотин-қизларга 6 ойгача имтиёзли давр билан 3 йилдан кўп бўлмаган муддатда кредитлар ажратилади. Бундан ташқари “Аёллар дафтари”га киритилган хотин-қизларга турар жой ижара компенсацияси тўлаб берилади.\nЭндиликда Президент қарори билан «Аёлларни реабилитация қилиш ва мослаштириш» республика марказлари ташкил этилди. Бундан ташқари, руҳий, психотерапевтик, ҳуқуқий ёрдам бериш учун 24 соат узлуксиз ишловчи ишонч телефони рақами йўлга қўйилади. Ҳимоя доирасидаги қарорлар, турли марказлар фаолият юритиши яхши албатта, бироқ жамиятдаги ҳар бир маҳалла оила билан мос равишда фаолият олиб бормаса, атрофдагилар томонидан бу каби масалаларга бефарқлик билдирилиб, аёлларнинг ўзи ҳам турмушларидаги доимий муштларни менталитет деган важлар ортига беркитаверса, ҳеч бир қонун аёл ва қиз муаммоларига малҳам бўла олмайди, ёинки завол бўлган умрнинг ҳаққини ҳеч ким адо этиб беролмайди.\nДилбар АБДУНАБИЕВА тайёрлади.


ДЕПУТАТЛАР ҚОДИРИЯ НАСОС СТАНЦИЯСИ ҚУРИЛИШИДА | Ўзбекистон Халқ демократик партияси\nДЕПУТАТЛАР ҚОДИРИЯ НАСОС СТАНЦИЯСИ ҚУРИЛИШИДА\n2020-05-18 06:05:09 239\nБугунги кунга келиб Тошкент вилоятининг аксарият туманларида ичимлик сув таъминотида муаммолар мавжуд. Президентимиз ташаббуси билан Қибрай, Тошкент ва Зангиота туманлари аҳолисини тоза ичимлик суви билан таъмилаш мақсадида Осиё Тараққиёт Банки кредит маблағи ҳисобига (143,8 миллион АҚШ доллари ажратилган) Қибрай тумани Қодирия ҳудудида 2019 йил 3 март куни қурилиш ишлари бошланган.\nБу ерда асосий иншоот – Насос станцияси бунёд этилмоқда. Уни соҳада катта тажрибага эга "Оби ҳаёт инжиниринг" МЧЖ қурилиш компанияси қурувчилари қурмоқда.\nБиз депутатлар қурилиш ишлари бошланганидан бери кўп маротаба бу ерга келиб қурувчиларнинг олиб бораётган катта кўламли бунёдкорлик ишлар билан яқиндан танишиб, бу ҳақда Тошкент ва Зангиота туманлари аҳолисини ҳам хабардор қилиб келмоқдамиз.\nКуни кеча Олий Мажлис Қонунчилик палатаси депутати Мақсуда Варисова, Уй-жой коммунал хўжалиги вазирлигининг масъуллари билан бирга Қодирия ҳудудидаги 7 гектар майдонда олиб борилаётган қурилиш ишлари билан яна бир бор яқиндан танишдик. Қурилиш раҳбарлари, мутахассислари ва ишчилар билан иш устида суҳбатлашдик. Шу куни бу ерда 140 нафар қурувчилар ва кўплаб махсус техникалар иштирокида ишлар жадал суръатларда олиб борилаётганлигига гувоҳ бўлдик.\nБизни хурсанд қилган ҳолат шу бўлдики, жамоа жуда аҳил, барча қурувчилар ишчан, кайфиятлари яхши, ўз ишларини сидқидилдан адо этишмоқда.\nЯнада муҳими, жамоа сардорининг айтишича об-ҳаво панд бермаса, қурилиш ишларини йил охиригача якунлаб, насос станциясини ишга туширишади.\nЭндиги навбат 52 км. масофадаги уч туман ҳудудига борадиган “Қибрай – Тошкент – Зангиота” магистрал ичимлик сув қувурларини ётқизиш ва 19 та, ҳар бири 1000 кублик сув хавзаларининг қурилишига. Бу улкан қурилиш ҳам ҳа демай бошланади.\nХалқ депутатлари Тошкент тумани Кенгаши депутатлари.


12:30 / 04.10.2017\nФото: Twitter / @AlqalaamVID\nИШИД террорчилик ташкилотига алоқадор Amaq ахборот агентлиги икки эркак иштирокидаги видеоёзувни намойиш этди. Улардан бири жангариларга асир тушган рус ҳарбийси эканини маълум қилган. Бу кишилар Дайр аз-Завр учун жангларда асир олинган россиялик ҳарбийлар экани айтилди.\nЎзини Роман Васильевич Заболотний деб атаган шахс 1979 йили Ростов вилоятини Аксай тумани Рассвет қишлоғида туғилиб ўсганини маълум қилган. У ёнидаги шериги 1978 йили Москва вилоятининг Домодедово туманида туғилган Григорий Михайлович Сурканов экани айтади.\nУ ИШИД жангарилари Шоулга ҳужум қилганида асир тушганини тасдиқлаган.\nРоссия мудофаа вазирлиги эса бу икки киши россиялик ҳарбийлар эмаслигини маълум қилди.\n«Дайр аз-Заврда ҳам, Суриянинг бошқа ҳудудларида ҳам Россия Федерацияси ҳарбийлари асир тушиши бўйича ҳолат қайд этилмаган. РФ Қуролли кучларининг Сурия араб республикасидаги барча ҳарбий хизматчилари тирик, соғ ва ўз вазифасини бажаришда давом этмоқда», дейилган баёнотда.\n28 сентябрь куни Amaq бир россиялик ҳарбий ўлдирилгани ҳақида маълум қилган, бу маълумот ҳам Россия Мудофаа вазирлиги томонидан инкор этилганди.\nРоссия Сурияда расман 38 нафар ҳарбий йўқотгани ҳақида маълум қилган. Охирги йўқотиш генерал-лейтенант Валерий Асапов бўлганди, у 24 сентябрь куни Дайр аз-Заврда жангариларнинг миномёт зарбаси оқибатида ҳалок бўлган.


29 ноябрь, 2020, 13:10\nТеглар:Криштиану Роналду | Ювентус | Андреа Пирло\nРоналду майдонга тушмаса, "Ювентус" очко йўқотяпти\n“Ювентус” А Серияда Роналду ўйнамаган учта ўйинда ғалаба қозона олмади. Бу гал туринликлар дебютант “Беневенто” билан очко бўлишди – 1:1.\nУчрашувдан сўнг, туринликлар бош мураббийи Андреа Пирло жамоа ғалабаларини таъминлаб келаётган Криштиану Роналдуга ҳордиқ чиқариш учун имкон берганини изоҳлади.\n- Биз биринчи бўлимда ўйинни тўлиқ назорат қилдик. Яхши натижа қайд этиш учун имкониятлар кўп бўлди, лекин буни уддалай олмадик. Биринчи бўлимда дарвозамиз дахлсизлигини сақлаб қолишимиз шарт эди. Неча маротаба танаффус олдидан тўп ўтказиб юборяпмиз.\nКриштиану Роналдуда ҳафта давомида кичик муаммолар кузатилди. Ўзи Чемпионлар лигасида ўйнашни истади. Терма жамоадаги ўйинларидан кейин у дам олиши керак эди. Роналду жамоамизни кучайтиришига шубҳа йўқ, лекин биз усиз ўйнашни ўрганишимиз керак, - деди Пирло.\nРоберто Манчини Пирло ҳақида: Мураббийлик қилиш бу футбол ўйнаш эмас